url: =Malaysia Monorail Service kisia in Titiwangsa Station pan kumkhiat kul ~ ZD :: ZOMI DAILY\nposted on 11 December 2016 at 9:59 pm UTC+9:30 Lomkholna: Malaysia, News, Sawltak, World\nMalaysia, Kuala Lumpur khuasung kikawmna in akizang meileng Monorail Service pen tuni 3:20pm hunin siacip (Technical Glitch) ahih manin, Titiwangsa Station pan Passengers te ki pusuah khiasak cih NST pan kiza hi.\nMonorail meileng pen nuakcip in lamkal ah khawlcip cihi. Meileng anuakcip ciangin Chow Kit Station paninzong meileng Coach adangkhattawh Titiwangsa Station ah kidelhpheisak a, anunglampan sawnding ci’n akisin hangin awkcip ahih manin kisawntheilo hi ci’n Bernama in genkhia hi.\nTua asiacip meileng Coach tepen puahphatkik dingin Brickfields Depot ah kipuak cihi.\nMonorail Service pen nitaklam 4:14pm hunciang in kipankik theipan ahih manin khuasungvak mite adingin nawngkaisaktuam mahmah hi. Meileng Coach nihte zong kizangthei nawnlo suak ahih manin, meileng ziakaisaktuam mahmah hi.\nMonorial Company panin asiate akheknading in adang Coach hongpuakbehding kici hi.\nMonorail meileng zatpen lemvetlo ahihna Passenger Ana in hihbang in genkhia hi. Tuni nitak 3:20pm hunin Kuala Lumpur Sentral Station panin Chow Kit Station kapaisawm hi a, ahi zongin ziakailua mahah ahih manin, Bukit Bintang ah ka tuakkhia hi.\nRelated: Malaysia gamsung ah khamtheih zatuizuak Kawlgammi 5 kiman ~ ZD\nKatuanzawh Tun Sambanthan Station khatbek tungpan in khawlcip a, tawlpikhat khitciang paikikpan in Miharja Station ah ziakaizawlai leuleu hi. Tuakhit ciangin meileng setsia cih hongki tangko sawnsawn in, Bukit Bintang kantun petpetciang tuangsuak nawnlo in kakummai ci’n genkhia hi. ZD Sawltak #zomidaily\nPrevious: Naungek Jesu na bangci zonhiam? ~ Sia Do Khup\nNext: Australia, Victoria State sungah naumin phuahding akiphallo pawlkhat ~ ZD


timestamp: atn

url: =Obama in Clinton Campaign nading in DOJ panin sumzang hi ci’n ngawhna tuak ~ Thang Khan Lian :: ZOMI DAILY\nposted on 29 October 2016 at 9:33 pm Lomkholna: News, Thangkhanlian, USA, World\nOct. 28, 2016: Barack Hussein Obama in Department of Justice (DOJ) panin sum la-in thukham tawh kituak loin left-wing liberal groups kici tuamtuamte huhna pia a, tuate lakah Clinton Campaign nadingin zong a sum pia a, tua sumte Clinton Cash author and Government Accountability Institute (GAI) President Peter Schweizer in zang hi ci-in GAI report in suaksak hi.\nBreitbart.com in a genna ah Breitbart Editor-in-Chief leh SiriusXM zindo (host) Alex Marlow in GAI report in Justice Department in left-wing liberals activists (biakna suahtakna deih a milim biakna bia nuamte a suahtakna pia, ut bangbang bia theihna a deih pawl, neih kibang kiteeng, kipawl, nau sukkiat a deih a tangkote pawl) kicite adingin huhna sum piapia hi cih kitel taktak ta hi ci hi. Schweizer in Breitbart ah ka sep lai-in “Pigford” kici gamtatsiatna/a thanghuai gamtatna (scandals) kici piang a, US federal government in siah piate sumte zangin a thuak/tuahsiatna thuak (victims) lopi tuahsiatna tuak hi ci-in sum a piak lam uh ka phawk hi ci-in gen hi.\nHih banga thupiang pen a nasia lo hilo a, Wall Street ah financial institution om a, Bank of America ah bank om a, sum lamsang thukham palsat a om ciangin Department of Justice in delh in, liausum dollar billions tampi piasak a, thukham na palsat leh na liau kul hi ci hi. Ahih hangin tua bang sumte sum lamsang ah khemna tuakte tungah kipia loin Obama Justice Department in $650 million pen left-wing groups kicite tung leh housing group kicite tungngah pia hi ahih manin nawngkaihuai mahmah hi ci hi.\nObama in housing groups kicite tungah hih bangin sum a piakna hang pen left-wing organizations kicite lakah a kihel man uh leh left-wing organizations kici deih-a a tangkopih pawl (advocacy groups) ahih man uh ahi hi. Hih left-wing organizations kicite pawl in vote nei thei dingin gammi hihna nei lo nangawn vote nei lote min khumna bawl uh a, vote khiatna mun/mee kuang (voting booth) ah vote khia dingte tonpih ding hanciam uh a, khantoh ding, hauh ding vive a lunggulh vote neite pawlte (progressive voters) ngim in nei uh hi. US Zomite sungah zong hih dante sungah a kihel om tuak dep lai ei :'(\nHih bangin Obama in siah piate sum thukham tawh kituak loin a pheng zatna pen Hillary (Cingtom) cin’ theihna ngimna hi a, Department of Justice zong kigolh hi cihna hi. Trump in vote gukna om hi a cihcih pen thuman lo nasak uh a manna a kilatna ahi hi.\nPrevious: Kawlgam ahzong Zika Virus kimu ta ~ ZD\nNext: American Airlines vanleng khat meikanggawp ~ ZD


url: =Korea Airport mah ahoihpen hizel - Zomi Community Network - Your Network\nPosted by Zomi Daily on February 18, 2011 at 10:17am\nZomiDaily :: South Korea gam Seoul khuapi aom "Incheon International Airport" in leitung vanlengtual lakah ahoih penpen Airport Award ngahkik leuleu hi. Hih ahoihpen kitelna ah 2005 pan kipanin kum 6 sung akizom sitset in angahtoh hi-in, hihdanin kum 6 kizomin a ngah Airport khatzong leitungah omnailo hi ci'n North Korea te'n kipaktakin genkhia uhhi. Singapore leh Hong Kong gamte inzong ki lemen takin asimdem thapai uh himah taleh South Korea ii Incheon Airport mahin kum 6 kizomto in ongngahzel ahihi.\nCanada gam aom Montreal khuapi phualpi-in anei "Airports International Council (AIC)" cih kipawlna pan "Airport Service Quality" ci-in leitung muntuamtuam pan Airport 1700 bang kipawlkhawm in, tualak ah kumkhatin khatveita ahoih asiangtho azekcing penpen akitelkhia zelzel ahihi. Dubai Airport inzong 2001 pan 2003 dong ahoihpen ngahngei a, ahihhang kum 3 ciangbek ahihi.\nIncheon Airport pen leitung Airport agolpente lakah akihel hi-in, Airport sungah Golf Course, Spa, Casino, Indoor Garden cihteleh khualzinte luptheihpak nadingin Private Sleeping Rooms khawngzong om hi. Tuaban ah Korea te ngeina tuamtuam lahna ahi "Museum of Korean Culture" cihzong Airport sungmahah koihzo uhhi. Kumkhat sungin khualzinmi 40 Million bangin hih Incheon Airport nawk uhhi ci-in thuneite'n genkhia hi. Zomi Daily\nRead more news & articles...\nKorea Gam le Mi te: Zomi Khat ii Muhna Pan I\nKorea Gam le Mi te: Zomi Khat ii Muhna Pan II\nKorea Gam le Mi te: Zomi Khat ii Muhna Pan III


url: =Pasian Thupha March 1, 2019 | Radio Veritas Asia\nPasian Thupha March 1, 2019\nDaily Reflection by FR.Joseph Zo Mung\nLungdam na Laisiangtho Mk:10:1-12 sungah Farisi miten Topa Jesu kiangah Pasal khatin a zi ama'thei ding hiam? ci-in thu nadong hi. Ahi zong inTopa Jesu in Pasian in agawm sate kuamah in khen theilo ding hi ci-in Pasal leh numei-nupa te a kikhen theih lo nading nagen hi. Tua bek thamloh in Pasian in Pasal in anu apa nusia in azi abel ding hi, azi tawh aki teng ding hi ci-in nagen hi.\nTua ahih manin hih nupa akikhen loh ding pen Pasian deihna mah ahi hi. Laisiangtho sungah zong Pasian in mite aphungphat nading kitenna Sacramentu nabawl in note na phungpha unci-in thupha napia hi. Tua khit ciangin kiten na Sacramentu zong hong bawl sak in, nupa pumkhat suah na innkuan hoih suahna pen Pasian deih na hi-in Pasian gawm ahi hi, tua pen mite kuamah in khenkei tahen na ci hi.\nTua hih manin nupa akiteng sa, Sacramentu asang sate khuamah in khen theilo, hih pen Pasian deihna ahi hi. Tua pen Pasian in bang tawh genteh hiam cih leh Efesa laisiangtho sungah en lehang "Topa Jesu in pawlpi lutang hi in, pawlpi in azi hi.Topa Jesu in ama'pumpi ahi pawlpi lutang hi-in ama'pumpi zong ahonkhia pa ahi mah banginPasal in zong azi te lutang ahi hi",ci-in Topa Jesu leh pawlpi aki pawl na, Topa Jesu leh pawl pi pen nupa tawh nagen teh hi. Topa Jesu leh pawlpi akikhen theih loh mah bangin\nzi leh pasal zong kikhen theilo hi ci-in nagen hi.\nEi Catholic pawlpi ten Nu Catholic pawlpi ih cih na pen Topa Jesu in pawlpi lutang hi-in pawlpi in azi ahi manin Topa Jesu leh Pawlpi kipumkhat ahih manin Nu Catholic pawlpi aciih hi hi. Tua khit ciangin Pasal te azi lutang hi-in azite in ama'pumpi hi-in amau te nih pumkhat hita ahih manin kua man khen thei nawnlo ding hi. Efesa 5:25 sungah zong Pasal te aw Christu in pawlpi it-in a pumpi apiak mah bangin nazi te uh na-it un ci-in azite tungah a it ding thu na hilh in alutang a hih nazong na hilh hi.\nNupa khat ih suah khit nak leh ki pumkhat ding kikhen thei nawnlo ding cihpen nu leh pa, u leh na ten ih phawk ciat ding zong kisam hi. Ei zomi te sung diakdiak bangah enle hang nupa akikhente a tamzawpen nu leh pa, u leh nau, beh leh phung hang hizaw hi. Pawl khat ten ahih leh Pasal leh azi kilem leh a innkuan pihten alungdam ding uh sangin a pasal in azi thu mang ci-in mawh sak zawlai hi, tua te inpen kikhen nading lampi nai sak zaw ahih manin tua pen manlo hi. A nu leh apa hita leh sanggam u leh nau te hita leh tau te khempeuh in a Pasal leh zi aki pumkhat nading i huh ding kisam hi, eiten akhen ding hilo in aki pumkhat\nsak ding i hihi. Tua ahih manin laisiangtho sungah Topa Jesu in Pasal in anu leh apa nusia in azi bel ding hi, azi tawh kiteng ding hi ci hi. Tua mah bangin Pasal te ading in nu leh pa sangin azi te thupi zaw himawk tahi, nu leh pa thupilo cihna hilo hi, it lo ding muhdah ding cihna zong hilo hi, ahi zong inah azi te no.1 hihna pen laisiangtho in hong thei sak hi. Nu leh pa ten khat veivei ciangin amo te amau deih bang ahih loh ciangin amo leh ata khen sawm kha mawk hi, tua pen zong Pasian deihna tawh kituak lo hi. Nu leh pa ten ata in azi thu aman leh a lungdam theih ding leh amo in zong ata thu aman leh a lungdam pih ding uh kisam hi. Bang hang hiam cih leh amau nupa tepen aki pumkhat ngiat ding leh a kikhen theilo ding pen Pasian deihna hang ahi hi. Khat veivei ciang en tua pen ngaih sun khalo in ih mote pen nu leh pa ading sakha in, amau deih bangin gamta kha kei leh ata te khawng tawng gawp kha thei hi.\nTua dan ding hilo zaw in itna kilak ding athupi pen hi-in pumkhat ih hih ding leh tua te khempeuh in amau nupa nih hi nawnlo in pumkhat ahih na ih muh theih ciat leng innkuan sung zong hong kilem ding hi. Tua ahih manin nupa te khuaman khen lo ding leh amau nupa ki pumkhat ding pen Pasian deihna hi cih phawk ciat ni. Topa Jesu leh pawlpi aki khen theih loh mah bangin Pasal leh si kikhen theilo ding hi. Tua ahih manin eiten leitung thu ah ih ngaihsut ciangin inah nu leh pa ten amo te ahi zong, ata te ahi zong amau deih bangin zang nuam zaw in amau te ki pumkhat le nu leh pa thu manglo ci-in deih lo-in innkuan kisia tampi om thei hi. Pawlkhat pasal ahi zong, zi ten ahi zong a zi ahih kei leh apasal thusim lo-in a nu leh pa, asang gam te a thupi sak zaw om kha thei hi, tua pen Pasian deih natawh kituak lo hi. Numbat 1 na-ah Pasal ading a thupi penpen azi, nemei ading in zong a thupi penpen pasal hi-in tua khit teh adang te khempeuh hipan hi cih phawk ciat ni. Ahi zongin adang te khempeuh mudah ding cih na hilo-in a pasal/zi numbat 1 ah koih ding cih nop na hi.\nTua ahih main tuni lungdam na laisiangtho sim kawm in eite khat ciat in ih innkuan sungah Pasal leh zi pumkhat ih hitakpi mah hiam? Ih lungsim aki khat takpi hiam? cih ngaih sun kik in lungsim kikhat aa nuntak theih nang, pumkhat ih hih zawh nang hanciam ni. Innkuan kim ciat tungah ih biak Topa Pasian in innkuan kilem, innkuan pumkhat ih hih zawh nang thupha hong pia tahen. Amen.\n"Kei hong mu lo napi-in a um mite in thupha a ngah ding uh hi”\n“Note Leitung mun khempeuh ah pai unla, mi khempeuh kiangah lungdamna thu na tangko un"


url: =Zogam ah “SIAL” kici ganhing namkhat ki ngahna thu :: ZOMI DAILY\nZogam ah SIAL kingah na thu\nLeitungah Zogam in Pasian thupha piaksa Leitangh, mun leh gam ahihi. Pasian piaksa Zogam ah tualsuak ganhing Lian pen in Sial ahihi. Hih Sial kici ganhing in Zogam sim loh Leitung mun tuamtuam ah atam hetlo ganhing nam khat ahihi. Zomi Pu le Pa ten lamkam in nei uh a, siamsial, atehpih lakam in Sialbang lian cih thu ciin nei uh hi.\nNidang Tangtawng in Khumhnuai khua kisat cil in Inn (10) aphak laitak in Khua ngei Muan keen hawm liangpi khat a om hi. Tua keenhawm lam ah “UmBawww..ci in aw ging lianpipi tawh ahunhun in awng zuazua mualkuam hawl in khat kiza tawn tung hi.\nNikhat Pasal tha hat khat in muan keen hawm lam zuan in ava en sim khiankhian hi. Tua leh muan keen hawm vang pan in apualam ah alu dawk khia sak in Umbaww ci in aham gingbaba ganhing nih aom mu tel ahihi.\nKhum hnuai cih Vangteh khua huam gamsung tangkhua lui khat ahihi. Pasal tha hat pa in lungngai dide in tua ganhing zol khiat asawn hi. Akhua dak leh laauluang phung khat mu a, ateh lo in, Tua gan hing nih te om na lam azuan hi. Ganhing min ding in asap na ding theilo a, Li,Li,Li Li ci in asap kawm in lauluangteh tawh azol leh lauluangteh na duh citciat ahih man in Muan keenhawm sungpan in ganhing zol khia zo ahihi.\n“Sial”ci-in min phuak\nLaauluangteh tampi pua kawmkawm in tawm tawm in nesak in inn ah aciah pih ding azol hi.Inn atun ciang in Khumhuai khuazang in banghi peuhmah hiam ciin ih lungsialsial honglausaksak ganhing va uh hi cihi. Gan hing min ding lungsialsialna teng tamsak in ” SIAL” ihcih ding in kipsak hi. Ganhing pen Muan keen hawm pan azol khiatna lauluangzong “SIALLUANG” ki ci hi. Sial ki ci ganhing nupate piankhiatna thu hibang in la tawh na ciam teh uh hi.\n(a) Sial hong laam Sial hong laam tah e’ Thuam ii sial khawi hong laam ee,\n(b) Apian na khumtui hi ee, atat na tuithang hi ee..\nKhumvum kici mun ah tui kicingg pen sabeng uk mahmah Pu Thuam kici pa in mu masa in Tua tui cing pen Thuam tuicing kici a, tua mun kim ah sial gamtaa in om a, sial tampi pung mahmah hi. Tu in Thuam tuicing tuu hun guah tui tam hun bek in kicing in khuakhal hun teh tui om lo in akang hi.\nTua hih man in Muan Keen hawm pan kingah khia Khumhuai khuazang alau thawng sak mahmah Ummbawww pen LiLiLiLi, in kizol aa, Khuamnuai khua zang in LiLiLi Li ci a, kizol gan hing pen “Sial” cin min phuak a, Zogam Sial ganhing nam khat anei Zomi ihhihi.\nPrevious: Japan Mite Lungduaina Hang Nam Li ~ Hau Za Cin\nNext: Zomi vs Chin (Suut kiikna) ~ Pu Zokhai\nzomi innkuan delhi says\nno lam UNHCR vai bang ci ciang ahia…ko ZID ahi Delhi lam pawl hi ci cihna om nai kei veh aw…\nUS ah amasa pen Covid-19 vaccine kisun ta\nParis khuapi buaina hangin mi 35 sikhin, 100 val kepcip thuak


url: =Piancilna 50 | Siantongluan.net\nPiancilna 50 |\nTua ciangin Josef a pa tungah pukin, ama tungah kap a, amah a nam hi.\nA pa a muatlohna dingin a bawl dingin Josef in a nasem zatui siamte thu pia hi. Tua ahih ciangin zatui siamte in zatui tawh Israel a bawl uh hi.\nZatui tawh bawlna nasep hun tampi kisam a, ni sawmli sung sep ding kisam hi. Egypt mite ama hangin ni sawmsagih sung a kap uh hi.\nAma hangin kahna hun a bei ciangin Josef in Faro innkuante kiangah, "Tu-in note mai-ah maipha ka ngah leh Faro kiangah thu nong va gensak ding uh kong thum hi.\nKa pa in kei hong kiciamsak a, Kei a si ding ka hi ta hi. Kanaan leitangah kei-a dingin ka khuatsa han sungah kei nong vui ding hi, hong ci hi. Tua ahih ciangin tu-in kei hong paito sak in la, ka pa hong vui sak in, ci-in kong thum hi. Tua ciangin kei kong ciahkik ding hi, ci hi, va cihsak un," a ci hi.\nFaro in dawngin, "Paito in la, nang hong kiciamsak bangin na pa va vui in," a ci hi.\nTua ahih ciangin a pa a vui dingin Josef paito hi. Amah tawh Faro nasemte khempeuh, a innsung upate, Egypt gam upate khempeuh zong,\nJosef innkuante khempeuh, a sanggamte, a pa innkuante bangmahin paito uh hi. A tate uh, a tuuhonte uh leh a ganhing honte bek uh Goshen gamah kinusia hi.\nTua lai munah amah tawh leengte leh sakol tuangte zong paikhawm to uh hi. Tua lai-a paite tam mahmah hi.\nAmaute Jordan gun galkhat, Atad buhcilna phual a tun uh ciangin, nakpi takin dahna tawh a thuum uh hi. Amah in a pa hangin ni sagih sung dahna hun a bawl hi.\nTua gama teng Kanaan mite in, Atad buhcilna-ah tua banga kahna a muh ciangin amaute in, "Hih pen Egypt mite-a dingin a nasia mahmah thuumna ahi hi," a ci uh hi. Tua ahih ciangin tua mun pen Abelmizraim, kici hi. Tua mun pen Jordan gun galkhat ahi hi.\nTua ahih ciangin amah in amaute a thupiak bangin ama tapate in ama-a dingin bawlsak uh hi.\nBang hang hiam cih leh ama tapate in Kanaan gamah amah pua-in, kivuina ding muna neih dingin Abraham in Hit mi Efron tung panin a lo tawh a leikhop, Mamre nisuahna lamah a om, Makpelah mun lo sunga leihawm sungah a vui uh hi.\nJosef in a pa a vui khit ciangin, a sanggamte leh a pa a vui dingin amah a zui khempeuhte tawh Egypt-ah a ciahkik hi.\nJosef sanggamte in a pa uh a sih khit ciangin, "Josef in eite hong mudahin ama tunga siatna i bawl khempeuh hong thukkik khading hi," ci uh hi.\nTua ahih ciangin amaute in Josef kiangah thu puak uh a, "I pa in a sih ma-in thu hong pia a,\nJosef kiangah hih bangin ci un: Na sanggamte thupalsatna leh a khialhna na maisak in, kong thum hi. Bang hang hiam cih leh nang tungah amaute in siatna hong bawl uh hi, ci hi. Tua ahih ciangin tu-in nang tungah kong thum uh hi. I pa Pasian nasemte thupalsatna hong maisak in," a ci uh hi. Amaute in ama kiangah tua bangin thu a gen ciangun Josef a kap hi.\nA sanggamte zong pai-in ama mai-ah puk uh a, "En in, kote, nangma nasemte ka hi uh hi," a ci uh hi.\nAhih hangin Josef in amaute kiangah, "Lau kei un. Kei, Pasian za-ah om ka hi hiam?\nNote in ahih leh, kei tungah a sia dingin na ngaihsun uh hi. Ahih hangin Pasian in tuhuna mah bangin mi tampite a nuntak theihna a pianna dingin a hoih dingin a ngaihsut ahi hi.\nTua ahih ciangin lau kei un. Note leh na tate uh-a dingin an kong pia ding hi," a ci hi. Amah in tua bangin kip gen pha kikin amaute a hehnem hi.\nTua ahih ciangin Josef, amah leh a pa innkuante tawh Egypt-ah teng uh a, Josef kum za leh kum sawm nungta hi.\nJosef in khang thumna ahi Efraim tate mu hi. Manasseh tapa Makhir tate zong Josef innsung mahah suak uh hi.\nJosef in a sanggamte kiangah, "Kei a si ding ka hi ta hi. Ahih hangin Pasian in note hong kem ding a, hih leitang panin amah in Abraham, Isaac, leh Jakob tunga a ciamsa leitangah note hong paikhiatpih to ding hi," a ci hi.\nTua ciangin Josef in Israel tapate kiciamna bawlin, "Pasian in note hong kem ding a, note in hih lai panin ka guhte na pua to ding uh hi," a ci hi.\nTua ahih ciangin kum za leh kum sawm a pha-in Josef a si hi. Amaute in a muatlohna dingin zatui tawh amah bawl uh a, Egypt-ah hankuang sung khatah amah kikoih hi.\nTedim Lai Siangtho / Laibu: Piancilna 50


url: =Refugee te aciahkhia dingin thagum tawh kisawlloding ci’n Malaysian Foreign Minister in genkhia :: ZOMI DAILY\nposted on 25 October 2018 at 2:28 pm Lomkholna: Malaysia, News, Refugee, Sawltak\nMalaysia kumpi in agamsung aomsa Myanmar Refugee gambelte pen zawhthawh thutawh agamah aciahkik dingin hawlkhialoding hi ci’n Malaysia Foreign Minister Datuk Seri Saifuddin Abdullah in genkhia hi. Ataktak in Malaysia gampen United Nations 1951 Refugee Convention ah thukimna letmat athuahlo gamkhat himahleh Myanmar Refugee tepen agamah aciahkik dingin thagumtawh kisawlloding cihi.\nMalaysia gampen aki thukhual mahmah gamkhat ahihi. 1951 Refugee Convention ah thukimna letmat kithuhlo “Signatory Country” kihilo himahleh letmat athuhte mahbangin ki thukhual in ki gamta hi ci’n genbeh hi.\nHihvai pen Foreign Minister pa’n Wisma Putra ah Press Conference akibawl laitak in agenkhiat hi a, Myanmar Chin Refugee Community tepen 2019 kumbei ciangin Refugee in ki ciamteh nawnloding, UNHCR in hukbitna dalna “Protection” pianawnloding cihvaitawh kisai in thukidotna panin Foreign Minister in agenkhiat, adawnkikna ahihi.\nUNHCR in 2019 kumbei ciangin Chin Community sung aom Refugee te buaipih nawnloding cih tangko uhhi. Tuavai hangin alungkham, asinkham leh aki sihbawl zahdongin thusia tampi kizakhin hi. Abeisa kalsung in R.AGE te’n Chin Community sungah UN vai hangin lungkiat natna Depression angah khanghanhan in, amauleh amau aki sihbawl Suicide zong tampi omkhin hi ci’n Exclusive Report kiciantak in pulakkhia uhhi.\nVideo: The ethnic Chin community in Malaysia are losing refugee protection, and for some, it can mean the difference between life and death.\nForeign Minister in agenbehna ah Chin Refugee tepen kumsawmval hihgamsung ah ki omsak khinta hi. Malaysian Government pen thukhual in mi hehpihna anei ahih mahbangin Myanmar Chin Community te bitna leh lungmuanna aomnading in ki vaihawmsak hi. Malaysia gampen Refugee te omsuak nopna “Final destination country” ahihloh zenzen hangin hihgamsung ah aomtheih nadingin ki vaihawmsak hi.\nMyanmar Chin Community tepen hawlkhiatding geelna aomloh hangin, Refugee tampitak hih gamsung ah aomtheih nading kicingtaklo hi cihzong genkhia hi.\nAbeisa tukum June 13 ni in Community Lianson Unit (CLU) te makaihna tawh Malaysia UNHCR huangpisung aom New Building Conference Room ah Meeting kinei hi. Tua Meeting pen “Chin Community Based Organizations (CBOs)” ci’n Chin State huamsung aom kipawlna tuamtuam ahi ZAM, ZRC, CRC, ACR, FRO, DAI cihte leh Fellowship makai, Pawlpi makai, Khua makai cihtebek atuamngiat in akisam ahihi.\nMyanmar gampan in Refugee gambel in aom minamdang Myanmar Ethnic Group tuamtuamzong tampi om himahleh, Chin State huamsung aom kipawlna tengbek atuam vilvel in UNHCR te’n Meeting asap uh ahih manin, bangthu om hidinghiam ci’n ki lunghimawh mahmah a, Chin State huamsung pan gambel Refugee khempeuh pen 31 December 2019 ciangbek UN Card tawikhuan kipiading a, tuakhitzawh UN Card tawikhuan omnawnloding, Renew ki bawlthei nawnloding cihthu kigenkhia takpimawk hi.\nMore: Malaysia kumpi in agamsung ah Refugee Card atawi mimal bangzah phalai cih theiciannuam\nTua ahih manin 31 December 2019 khitzawh UN Card tawikhuan aomnawnloh banah Chin State Refugee tetawh kisai in zato vai, sangvai, kimat kihenvai khempeuh UNHCR tawh kisaina bangmah omnawnloding ci uhhi. Sawltak #zomidaily\nPrevious: Zawn baihna thusim ~ Job Cinpi\nNext: Asia Pacific Summit of Refugee Meeting nuamtak kizo\nTulai Pawlpi te buaina pawlkhat – I\nA khauh mahmah lungtangte akhel itna ~ Dong Mung


url: =(TEDIM CHIN) Paul in Ni khat peupeuh a Siangtho a tanpen bangmah phamawh lohi cih hong hilh hiam? Rom 14:5.\nPosted Sep 17, 2021 nen Kevin J. Mullins A chhungah Character of God\n"Mi pawlkhatte in ni khatpeuh adang sangin thupi zaw hi, ci-in ngaihsun uh a, pawlkhatte in ni khempeuh kibangkim hi, ci-in ngaihsun uh hi. Tua ahih manin a kuamah peuh in amau’ hoihsakna thu ciantakin thei ta uh hen." (Rom 14:5).\nRom 14:5 pen alunglut huai mahmah laisiangtho munkhat hi a mitam pitak te in Sabbath tanvai tawh kamkinial na in azat khat uh ahihi. Na pastor pa ahih keileh na laisiangtho sia pa adong hile cin, eite in Sabbath ni itan kul mah hiam cile cin, hih laisiangtho mun kawk in, Nikhat peuhpeuh a siangtho a tan pen phamawh lo hi, eite in i ut peuhpeuh ni siangtho sakthei, atuamdiak niomlo hi cih alah nading in hih laisiangtho mun hong man dinghi. Ahi zong in hih pen hilhzia (conclusion)lauhuai mahmah khat hi.\nKhat na ah Paul in hiteng ah Sabbath thu agen hilo hi. Ataktak in cileng Rom laisiangtho sung khempeuh ah Paul in adiak in Sabbath thu a genlo hi. A Laisiangtho kizawp (context) pih simgai hamtang in.\nAneu 1-4 ah Paul gen thute in "kamkinial na", 'akibanglo ngaihsutnate" leh "nek na tawhkisai thu hi". King James laisiangtho tawh kizui in hih aneu li sungteng ah "Ne" cih kammal 6vei zanghi. Tuateh aneu 6 pan alian (chapter) tawpdong ah "Ne"(eat) cih 8vei zang in, Ann cih (meat or food) 4vei zanghi. Paul i gen nop in hih teng ah "nekding" leh "nekloh" ding hicih ngaih sut na nanei hiam?\nHih Rom 14:5 a, Paul in Ni te acih pen An tan ni te agen ahihi.\nA.D Kumzalom khat huam sunga, Pharisees te leh biakna makai te' thu kham agikmahmah hakkol sung ah a awk lai tein kalkhat sungin bangni antang dingcih aki nial na uh ahihi. Pawl khat in Wednesday ni leh Friday ni ciin adang pawlkhat in Monday ni leh Thursday ni ciuh a, Pasian thukham sungah tuabang in antan niding ciangtan ni omkei ci in Paul in tua kinial na leh ngaih sut na tuamtuam te tawh khat le khat thu nakikhen na uh khawl un ci a agen pak na hi lel hi. Zesuh in atom tak in hihthu, antang mipa thu nagen hi. Luke 18:9-14.\n"Amaute hoih kisa mahmahin, midang khempeuh a simmawhbawl mite tungah Jesuh in zong thugentehna khat gen a, 10 “Thungen dingin biakinn-ah mi nih a pai uh hi. Khat pen Farisi mi hi a, a khat pen siahdongpa ahi.Farisi mipa dingin thu ngen a, ‘Pasian aw, kei pen midangte bangin a huaiham, a thuman lo, numei tungah a mawh mi ka hi kei hi; hua lai-a siahdongpa bang hi lo ka hih manin nangma tungah ka nuamna kong pulak hi. 12 Nipikal khatin ni nih sung an ka tang a, ka ngah khempeuh sung panin sawm-ah-khat nang tungah kong pia hi,’ a ci hi. Ahi zongin siahdongpa pen a gamla simah ding a, vantung lamah zong dak ngam loin a dip humin kuncip a, ‘Pasian aw, kei mimawh mi khial pa hong hehpih in,’ ci-in a ngen hi. 14 Ke’n kong cihin-ah, hih mipa pen Pasian tawh a kilemsa-in a inn-ah ciah a, a khat pa pen tua bangin ciah lo hi. Bang hang hiam cih leh a kiliansakte pen kiniamkhiatsuk ding a, a kiniamkhiatte pen a lianin kibawl ding hi,” a ci hi."Like 18:9-14.\nHih Rom 14:5 a kinial na pen Pasian ni siangtho khat peuh peuh agen nuam hi, Sabbath ni zong kihel hi cihpen aman lo hi pah hi. Hih hilh na manlo tawh, tuabang in Sabbath tawh kisai dotna a om ciang in Zesuh leh anung zui te in kalsim nisagih Sabbath ni Pasianbiak ni (Saturday ni ahi) pan Sunday ni tawh khel uh hi ciin gen in a mau te in a up theih nading un hanciam in gen uhhi. Amau te in Laisiangtho thak sunga nikhat ni a ki genna te man in nung zui te in tua nimasa ni a anasep nate uh tawh paulap na laisiangtho mun zang in tuabang in thu hilh uhhi.\nTuabang ngaihsut natawh, amau te in hih Rom 14:5 bangci khiat mawk ding uh hiam? Zesuh in Sabbath ni siangtho pen Sunday nitawh khek hetlo hi. Ahih hang Amah in minute khat sung akhek pak bang in ngaih sun pak leng. Zesuh in Nisiangtho ni akhel bang hi in, Sabbath pan Nimasa ni in akhel hi leh eite in bangni tang cih poina neimah lo ding ahi hiam? Zesuh in nisagih siangtho ni nimasa ni tawh a khel tak tak bang hileh, Sunday ni nituam vilvel ni, eite in tu in i tanding himawk lo ding hiam? Zesuh in akhel bang ahih leh, ni khat peuhpeuh siantho sak pen poi mahmah ding hi. Ahi zong in tua aki bang siate hilh na mah tawh kizui in hih Rom14:5 ah Paul in nikhat nipeuh peuh a siangtho a zat pen poi (matter) hetlo hi cihi. Zesuh in nituam vilvel khat a seh pen Paul in anial a hi hiam? Hih buai na tun na mu hiam?\nSunday ni Sabbath hi cih a um sia khat tawh khatvei kaki ho hi. Hih Rom 14:5 pen amah in zong mi atam zaw te khupna bang mah in amah in hong khup hi. Atak tak in hong bang ci gen lai hiam cih leh, Nisagih ni a siangtho a na tan nop leh, hoih hi, ahih hang in salsuah na hakkol nuai ah hong koih ken! hong cihi. Ahih hang tawmvei ngaih sun dih in. Ni khat peuh peuh tan napen poi lo ahih leh, banghang in nisagih ni tanna pen salsung ah mikhat peuh koih na hithei mawk ding hiam?\nAman in cileng poi acih uh in, Sabbath ni pen poi ci sese uhhi. Nisagih Sabbath ni pen salhih na hakkol hi vetlo hi. Bang hang in tawlngak ni pen sal hihna suak thei mawk ding ahi hiam?\nSabbath ni tan pen ding phamawh mahmah hi, tuani bek pen pasian in a na tuamseh hi in, tua a nisagih ni thupha na pia in "Ka Ni Siangtho Ni !" naci hi.\n"Tua ahih ciangin vantung, leitung, le a sunga omte khempeuh kiman khin hi. 2 Ni sagih ma-in Pasian in a nasepte zo khinta a, ama hihsa nasep khempeuh panin ni sagih ni-in a tawlnga hi. 3 Tua ahih ciangin Pasian in ni sagih ni thupha pia-in siangthosak hi. Bang hang hiam cih leh piansak nasepna ama nasep khempeuh panin tua ni-in Pasian a tawlnga hi." (Piancil 2:1-3)\n“Sabbath ni a siangtho-a zat ding phawk un. 9 Ni guk sung nomau’ na semin na nasep ding khempeuh uh na hih ding uh hi. 10 Ahi zongin a ni sagih ni pen Topa note’ Pasian’ Sabbath ni ahi hi. Tua ni-in note, na tapate, na tanute, na nasempate, na nasemnute, na ganhing uh ahi a, peemtate in ahi zongin na bangmah na sem kei ding uh hi. 11 Bang hang hiam cih leh a ni guk sung tengin Topa in van le lei, tuipi le tuate sunga om khempeuh bawl a, a ni sagih ni tawlnga hi. Tua ahih ciangin Topa in Sabbath ni thupha pia-in siangthosak hi." (Paikhiatna 20:-11)\n"Note in Sabbath siangtho sakin,\nkeima ni siangtho ni-in\nna nasepna panun khawlin\nSabbath ni pen deihhuai sa-in,\nTopa’ ni siangtho pen\npahtawihuai na cih uh a,\nnote in pahtawi-in\nnote’ deih bang zui loin,\nnote’ ut bang hi loin\nmotpau loin na om uhleh,\nkeimah biakna hangin\nlungdamna na ngah ding uh a,\npahtawina kong ngahsak ding hi.\nNa pu uh Jakob tungah ka piak leitang\nluahin nuam na sa ding uh hi.\nTopa ahi keimah in\nhih thu ka gen khin hi, a ci hi." Isaiah 58:13-14).\nZesuh in Saltan na hakkol in bang hiam cih pen kitel tak in na genhi. Tua in zuih ding a thukham behlap a tua te Pasian' thukham mun ah koih na hi (en in Matthew 11:28-30, 15:1-9, 23:1-39). John in Pasian' Thukham te pen vangikpi hilo hi ciin siangtak in gen hi (IJohn5:2-3, Thuhilhkikna 30:10-12, Paunak 29:18), banghang hiamcih leh Pasian' Thukham zui a lampai na in "suah takna" man taktak ahihi.\nAhih hangin, i phawkding in Rom 14 in Sabbath tan na ding thu tawh kisai na khat zong gen lo hi. Paul in hih teng ah agen na pen, antan nani te tawh kisai hi a, a utpeuh in hoih a sak pen ni in antang thei hi kuamah tua thuhang in thu khat leh khat na kikhen kei un a ci hi a, tua ahih man in hih in ngaih sutna buaina bek hilel hi.


url: =A tuamdang’ Pasian mizat Rev. Dr. Kam Khaw Thang, D.D :: ZOMI DAILY\nposted on 4 April 2017 at 7:13 am UTC+9:30 Lomkholna: Article, Khaibawi\nSiapa pen leitungbup biakna nasem Pasian mizatte lak-ah Pasian zatdan leh ama nisim nuntak zia a kipan, a kivui na mun nangawn tuamdang in tulai khangthak biakna nasemta dingin zong, a et-teh huai kasak pawlkhat amah pahtawina leh phawkna tawh tawm I gennuam hi.\n1. A neutung a kipan thuman pah citak pah in laisim zong hanciam in a nu le pa thuzong mang hi.\n2. Lai Siangtho Sang akah in a leitung laitan Tan 7 ciangbek hita leh Kawlgam ah Tan 10 zote bek a kipia B.Th boih pen asia te’n pilsalua uh ahih manun B.Th boih pia uh hi.\n3. A leitung lai Tan 7 bek hi-in Theology lam ah B.Th ciang bek hina pi’n Zomi sungah Tedim Lai Siangtho Translator pa suak hi. Tuhunteh Zomi sungah Lai Siangtho Version tuamtuam aki bawl hangin amah pen Tedim Lai Siangtho Translator masa pen ahih ban-ah nupi papi a tamzaw in Sia. Kam Khaw Thang Lai Siangtho tei mah simnuamsa ing ci ngutngut uh hi.\n4. Lai Siangtho Sang ah zong, Lecturer sem ngei in ZBC Labu or Tedim Labu bawl in Cope topate maban zomin mapang a, TBA ah zong GS sem ngei-in ZCLS ah zong kum sawtpi mah a mipihte hong khual na in laitei nasep hong sem a, tuni ciang, Zomi sungah Laitei nasep atam sempen pawl dingin ka lam-en hi. ZCLS hiciang atun nading in ama pangpi khat in ZCLS tawh kisai atel te’n genzel uha, biakna makai tampitak pukna numei le sum vai ah gen banna neilo hi.\n5. Tulai biakna makai mi pawlkhatte danin zinkhel themthum denke cih bangin omlo a, kum 50 valsung a tuna zin mah ah, a zinsim in tungden hi.\n6. ZBC pen CBC in amin akhek nuam I vengte lak-ah hangsan tak-in amau khua le tui mah ah dingin athu tawh limtak gen ngiatngiat ahih manin ama sepsung in ZBC ki phelkhaplo in min vai a zong, buaina aom nawnloh na dingin thu khensatpih zo hi.\n7. Mi pawlkhatte danin Pawlpi phuan kawikawi, Pawl tai kawikawi cih bangin omlo a, Zangkong atun aki pan a omna Pawlpi ah asih dongin citak tak-in om a, tua mun a kipan ahih theih bangin a mipihta dingin mapang den hi.\n8. Biakna sungah nasem nawnlo in tawlngakhin hita leh a mipihte hong khualna hong itna beituanlo in ahih theih bangbangin mapang in ZBC pan Zomi pawlkhat a taikhiat mawkteh TBA in Convention a ngahzawhna dingin mapangte lak-ah kihel in tuni ciang Chin State ah mun min, khuapi min tawh MBC nuai-ah Convention angah Tedim Baptist Convention bek om pan mawk hi. TBC tangthu kisut leh amah min kihello in vuicing theilo ding hi,\n9. Tulai biakna makai pawlkhatte danin beh lungsim, khua lungsim neilo in kuamah khentuam, paihtuam a neihloh ban-ah a hite hi, ci-in a hilote hilo mah ci-a, a nisim nuntakna lai tawh zong ani, a kha, a nai leh a minute nangawn tawh limtak ciapteh tinten den ahih lam, a behpa lah hi, a Siapa lah ahi, Revd. ST. Hau Go tawh a lai kikhak na uh kasim khakteh mi thupi, mi zahtakhuai ahih lam kaphawk semsem hi.\n10.Kansau khua mi te’n Pawlpi Meiset leina ding sum khakngei uha, a sum pen ama khutsung atun a sawtlo in Kawlgam bup ah sumsih tawh kituak kha dihdih ahih manin nong piaklaitak un ahing a, nong piak uh hi, ci-in hong lohkik kei in cita le-uh loh kik veve mawk a, Kansau khua mite’n a zahtakna uh, thupi a sakna uh akhan semsem ban-ah a nuntak zia lamdangsa in khangthak pawlkhatte kiangah Sia. Kam Khaw Thang cihtak dan ci-in genzel, hilhzel uh hi.\n11.Tulai mi pawlkhatte danin min tuamtuam leh namdangte min peuh deihgawh in zangh mawklo a, aki sapciangin zong, a nu le a pa te’n nek le dawn tawh limtak aphuah uh amin Kam Khaw Thang mah ci-in sapding, utzaw a, a zi le a tate zong, a mipi mah tawh sam ngiatngiat kici hi.\n12. Kawlgalkap te’n zawhthawh thu tawh Sangmang huang akek sawmlai tak un a pilna, a siamna bek hilo in atha le angal nangawn tawh ahih theihna bangbang in mapang ahih manin tuni ciang, Tedim khuapi a Sangmanghuang bitlai a, Zomi Christianta dingin ithuai diak, zahtak huaidiak hi. CMBC leh TBC te vaihawmna tawh Sangmanghuang sungah inn hoih mahmah lam-in avui uh pen thupi mahmah kasa a, Zomite Christiante tangthu ah hici banga aki vui a masa pen hiding a, Cope topa leh Zomi sunga Pasian mizat minthangte zong tua mun ah kivui kha hi leh Tedim khuapi bangzahta in a khangto zawlai tam cih ka lungsimah hong suakzel hi.\n13. Tuni ciang Zomi biakna nasemte lak-ah a nuntak saupen hiding in ka lamen a, a nasepna khempeuh ah Pasian zahtak in thuman, citak ahih manin Pasian in khansauna thupha zong, pia hiding in ka lamen hi.\n14. Halelui-ah leh Amen ci-in awngawnglo napi’n Pasian leh a mita dingin cihtak mahmah a, panmun le min le puam deihna tawh zawhthawh thu-in kuamah bawllo, ki khensaklo hi.\nZomi Christiante ading in lamhilh Aksipi kician mahmah khat ahih lam Lai Siangtho hongleh khiatna ( Bible translator) leh a biakna nasep nate khempeuh panin kimu thei a, amah banga,khangthak Zomi biakna nasem zong, Pasian mai leh mite mai-ah I omding, ama nuntakna in honglak gige ahih lam hong phawksak hi. Zomi biakna nasem leh Theology lam-ah pilna anei honkhat aom lam zong, hongtel man’ hong muman’ ahih manin hampha kasa a, alung zong nuamding in ka lamen hi. Hici bang ama nuntakna pawlkhat ka muh ciangin A TUAMDANG’ PASIAN MIZAT kacih ahi hi. Tuni Zogam leitangah aluang a kiphum ni ding hi-a, Zogam leitang leh a sung a omte hampha kasa hi.\nPrevious: Zu, Zu, Zu ~ T. Sawm Lian\nNext: Russia gamsung meileng khatah Bomb puakkham in mi 11 si, 45 liam ~ ZD


url: =THUMAANNA LE CIHTAKNA – Rev. Gin Sawm Thang – Zomi Agape Church Inc\nTHUMAANNA LE CIHTAKNA – Rev. Gin Sawm Thang\nZomi Agape Church Inc > Zomi Agape Church Blog > Agape Digest > AD04 > THUMAANNA LE CIHTAKNA – Rev. Gin Sawm Thang\nMarch 14, 2022 by Super Admin AD04, Agape Digest, Hanthawnna\nThumanna le cihtakna khahsuah ngei kei inla, na ngawngah tuate okin, na lungtang tungah gelh in. 4Tua hileh, Pasian’ mai le mite’ mai-ah maipha ngahin na maa vang ding hi.\nPaunak LST pen vial 10 val tham kasim a, ahi zongin tutung kasim ciang a lian 8 ( Ch.8) ka tun ciang, Zeisu amah le amah hong kipulakna kammal a thakin ka mu hi. V.22 pan simsuk le hang, Piangsak masa pen a hihna, bawlmasak pen a hihna, a suak masa pen Pa Pasian in a bawl masak pen, a piansak masa pen lak ah Zeisu in kei amasa pen ka hihi cih hong kipulak hi. Hih kammal kasim khak ciangin Ch 3 na sungah Thumanna le Cihtakna khuahsuah ngeikei in cih pen Zeisu kamsung pan a pusuak kammal ( aw ) khat bangin ka sungah zakna khat ka nei hi. Hi thu pen naupangte thu hilhna dingin kiza den a, ahi zongin nupi, papite nuntakpih ding na hi zaw hi. Ahang in USA a naupangte Thuman in Citak mahmah uh hi. A beisa kum 2 lai khawngin ka tapa kum 3 khawng a phakciangin nipi sumpi dingin $ 1 ka piak pen hun tawlkhat hong pai ciang, $ 5 ka piak leh deih lo hi. Ama ngaihsutna ah 1 cih pen (1st, a hat pen, a pil pen) cih danin na tuat a hih manin Pasian a dingin a hoih pen a pil pen a khatna a pia nuam na hi hi. Sumpi $ 5 ta khiat ding khensatna ka neih uh ciang a thu-in genpih kul phot hi. USA ah THUMANNA leh CIHTAKNA pen NU leh PAte a dingin kisam mahmah cih a thakin ka phawk a, tuni-in tua thu mah gen dingin kong sawm hi.\nLST I et ciangin Thumanna leh Cihtakna a omlohna munah kisiatna, supna, haksatna om hi, cih kimu hi.\nEden huanah Pasian thupiak tungah thumaan lohna le cihtak lohman in mawhna hong piang a, Pasian gal kisuak a, na khempeuh kicingna mun EDEN huan pan hawlkhiatna hong om hi.\nCain in Biakpiakna cihtakna tawh hong sep loh ciangin Pasian a ma tungah heh hi.\nEygpt pan kum 20 tungsiah mimal teng 6 sungah Thumanna leh Cihtakna hong omloh manin Canaan gamah teng 6 lakpan mi 2 bek tung uhhi.\nJericho khua simna pan Akhan Thumaanloh manin a mah le a innkuan in sihlawh uh hi.\nAnanias leh Sapfira-te nupa A thumaan loh manun a nupa un sihlawh uh hi.\nKua Tungah Thuman le Citak ding\nPASIAN TUNGAH THUMANIN CITAK IN\nThu Hilhkikna. 5:7-9\n7“‘Keimah longal pasian dang na nei kei ding uh hi.\n8“‘A kiseek milim hitaleh, tunga vantung hitaleh, nuai-a leitung hitaleh, leinuai-a om tui sung hitaleh ah a om na khat peuhpeuh a sun khat peuhpeuh note a dingin na bawl kei ding uh hi. 9Amaute’ mai-ah kun loin, amau’ na na sem kei ding uh hi; bang hang hiam cih leh keimah Topa note’ Pasian, a aam Pasian ka hi a, kei hong mudahte’ tungah a pate’ mawhna a tate’ tungah khang thum khang lina dongin thuk-in,.\nPasian pen a aam Pasian hi, a mah pen ikisap pen, ilunggulh pen ahi ding a ut Pasian hi. Biakinn pai ding sangin na dang, thu dang thupi na masak zawk leh, Pasian nasep ding sangin thudang sep ding thupi a, na ngaihsutzawk leh, tua na thupisak nate nang adingin na pasian hi. Amai ah nakun loh hangin Vangliat Pasian sang thupi sazaw, kin ngaihsut zaw na hihmanin tuate pen nang a dingin na pasian ahi hi. Pasian in Isreal mite a thuman ding uh le a cihtak dinguh deihlua a himanin, hi ci bangin na vai khak hi. Thu Hilhkikna, 6:7-9; 7Na tate uh tungah limtakin na hilh ding uh a, na innsung uhah na tut uh ciang, lampi-ah na pai uh ciang, na lup ciang uh le na thawh ciangun tua thute na gengen ding uh hi. 8Na khut tung uhah lim dingin tuate na hen ding uh a, na mitte uh kikalah tuate pen talsuante bang hi ding hi. 9Na inn kongkhak khuam tung uh le na kongpi uh tungah tuate na gelh ding uh hi.\nNu le Pate khatvei hong zawn kik ing. Topa tungah Thuman tawh citak kik ni. Zogam kenkawm pan hong paikhiatpih a, Leitungah a min thang penpen gam USA gam hong puak Topa khut ahi hi. Pilna tawh a tungte I hi kei hi. Sum le pai tampi neih man a tungte I hi kei hi. Topa hang bekbek ahi hi. Tua a hihmanin Pasian sangin a bawlsa nate a lianzaw a thupi zawin koihkha kei ni. Pasian le ama gam, a deihna zong masa in Pasian tungah thumanna le cihtakna tawh nungta ni. Biakinn ah na pumpi pai napi, na lungsim biakinn sungah om lo thei hi. Na pumpi pai napi, 1/10 in hong zui lo thei hi. I buppi in Pasian tungah Thumanna le Cihtakna tawh zuan kik ni.\nI Pasian pen a aam Pasian hi.\nNA KI-AP NA PAWLPI TUNGAH THUMANIN CITAK IN\n22Pasian in Khrih’ khenuai-ah na khempeuh koih a, thu khempeuhah pawlpi’ lutang dingin Khrih a bawl hi.  23Tua pawlpi pen Khrih’ pumpi hi a, tua pawlpi a dingin amahmah kipia-in, mun khempeuha om pawlpite, thu khempeuhah a cingtaaksak hi.\nLST in Pawlpi pen “Khrih Pumpi” hi, na ci hi. A zungpi taktak ngaihsun kei leng, kipawlna khat danin kituat khamaithei ding hi. A zungpi I ngaihsut ciangin Zeisu pumpi a na hihi. Zeisu pumpi ( pawlpi) bang hang nuak thei ding, banghang don lo-in om thei ding, Zeisu aw ke’n hong it ing, ci napi a pumpi pawlpi na it kei leh, Zeisu it a hi thei diam? Mi khat I it le a pumpi zong a ki-it a hi. Amin bek it cih hi lo a, a pumpi bup zong a ki-it ahi hi. Tua ahih manin Pawlpi tungah thuman inla citak ding hihang. Khrish Zeisu pumpi puah khawm ni. Zun khawm ni. Cidam sak ni. Khangto sak ni. Tua hi leh, I Topa lungdam mahmah ding hi.\nZeisu pumpi pawlpi gensia kha ke’n.\nZeisu pumpi pawlpi ko khake’n.\nZeisu pumpi pawlpi nuak khake’n.\nZeisu pumpi pawlpi simmawh khake’n, zahpih khake’n.\nA zenzenin nasep dan, kimakaih dan LST tawh a kituah kei leh, gen inla thunget sak in. A kikhel kei leh, tua pawlpi pan kihemkhia in. Zeisu thusangin thu dang a kitamgen zawkna pawlpi, LST tawh ki makaih lohna pawlpi ahi leh, tua pawlpi belh huai lo hi.\nNA ZI TUNGAH, NA PASAL TUNGAH THUMANIN CITAK IN\nUS gamsungah nupa kikhenna a tamzaw pen nupa thumanna omlo, cihtakna omloh man ahi hi. Nupa a nasem ciah, utna tengah bang kawikawi, ut teng sem, ut bang gamta, tua khit teh inn zuan. Tua bang hong om ciangin innkuan sung, nupa kal buaina hong piangin tate lam gei tung a, ganhing bangin mihing khat that ngam lel, cihte hong piang ahi hi. Agape pawlpi sungah om, thu um nu le pate aw, nupa kal ah thumanin citak ni. Ei nupa hangin I tenna gam, I tenna khuapi buaisak kei ni.\n4Zi in ama pumpi a ut bangin zangthei nawn loin a pasal’ zat ding hi a, tua mah bangin a pasal in zong ama pumpi a ut bangin zangthei nawn loin a zi’ zat ding ahi hi.\nNupi te’n na ngai un,\nPasalte omlohna munah pasal dangte kamsiam duaiduai selo ding\nMidang khawng vamit hekhek se lo ding\nPasalte omlohna munah pasal dangte va hoho se lo ding\nPaina ding na neih leh, na pasal kiangah gen ding, hong phal leh pai ding\nNa genna mun mah ah pai pah ding. Genna a tuam, paina a tuam, cih bang hilo ding\nNa pasal theihlohin na simsep lo ding, thu simtham lo ding\nPasal te’n na ngai un.\nZite omlohna munah numei dangte va neh thupthup se lo ding\nNumei dang khawng ngekbawl duaiduai selo ding. Na ngek bawldingin na zi bek a hihi.\nNa zi thu kuppih ding, thu dong ding, na gelnate na zi tung gen zel ding\nNang ut thu bek, nang thu bek zang lo ding\nPaina ding na neih leh, na zi tung gen ding, bang vai, bang thu\nNupa kal thumanna leh cihtakna hong om ciangin a cidam innkuan, a nuamsa innkuan hong suak ding a, tua mun pan a piang tate in thupha sangin gualzo ding uh hi.\nNASEPPIHTE TUNGAH THUMANIN CITAK IN\nUSA ah mi’ khut nuai ah khantawn nasem dingte I hih kei hi. Zogamah I omlai-in ei logamte mah I kho a, I sepdingdan ei mah in I gel hi. USA ah zong ei leitang tungah, ei lo gam tungah, eima company sungah thuvai hawm ding, a sem dingin Topa in hong deih hi. Tua bang a pian’theihna dingin mi (lawmta) 4 le 5 bang kipawlin nasem khawm ding hi hang, Building lian pipi lamin tuate mi sapsak ding, Gas station khawng kipan ding hihang. Khat kia bel din’zawh nang haksa ding a, kipawlin sem khawmg leng, piang thei lua ding hi. Company, Building lian pipi, Gas station-te I neih zawhna dingin Thumanna leh Cihtakna tawh sepkhop ding ahi hi. Tua ahi manin na partner tungah citakin, thuman in.\nJoseph in galkap mangpa inn sungah simtat lo hi, thuman in citak hi, mawhna taisan hi.\nModekai in a kumpi pa tungah ( partner) tungah thuman in citak a, a hun ciangin a lian penpen kumpipa’ pahtawina ngah hi.\nThumanna leh Cihtakna in,\nPasian mai le mite maiah MAIPHA hong ngahsak hi.\nMAA VAN’NA hong ngahsak hi.\nDAUPAINA hong ngahsak hi.\nPasian in nasuan le khak tul tampite tungah ITNA KIP hong lak ding hi\nThuman in sihna dingpan hong hu ding hi ( Pau.11:4)\nThumanna in a nuamzaw nuntakna hong ngahsak ding hi. (Pau11:5)\nThumanna in gimna tuamtuam tawh hong kipelhsak ding hi ( Pau.11:6)\nThuman mite omna khuapi, pawlpi lian semsem ding hi (Pau.11:11)\n(January 6, 2022 ni ZAC Bowling Green, KY ah hunpi sermon a kila kik hi.)\nAD04, Hanthawnna, Rev. Gin Sawm Thang


url: =Taiwan gamsung huihpi guahpi in nawk ahih manin mi 4 sikhin ~ ZD :: ZOMI DAILY\nposted on 28 September 2016 at 10:23 am UTC+9:30 Lomkholna: News, Sawltak, Taiwan, World\nTaiwan gamsung ah Typhoon Megi akici huihpi in nawkgawp ahih manin zanni Tuesday (27 September) ni in mi 4 sikhin cih CNA News pan kiza hi. Asi tuazah banah aliamzong mi 100 valbang phakhin a, huihpi leh guahpi kithuah ahih manin singkung te pukgawp in Electric meikhau tezong kitatgawp hi.\nHih Typhoon Megi pen Hualien City ah huaisia phadiak a, hihtungtawn in cimawh dongtuak mi Million 2 bang atawmpen phatheiding ci’n thunei te’n genkhia uhhi.\nTaiwan Central ahzong huihpi guahpi nasia mahmah a, huihpi pen akhauhna 185 Kilometer per Hour tawh nasiatak in nawksiagawp hi.\nAsi te lakah kum 40 aphakhin khatpa pen huihkhauhlua ahih manin mawtaw Accident cihi. Adang kum 65 aphakhin khatpa pen atungpan vankiasuk khatin denglup hi. Adang kum 17 aphakhat pen tuitung tawh gunkuang tawh apailaitak, huihpi in mutkha ahih manin, tuikia in si hi. Adang kum 48 aphakhat lueleu pen inntungkhuh apuah laitak huih in mutkhia ahih manin kiasuk in si hi.\nNational Fire Agency te genna ah Central Taiwan Highway tungah huihpi hangin Tourist Bus khat kibung a, mi 167 liam cihi. Tua aliamlak ah Japanese Tourist mi 7 kihel cihzong kiza hi.\nCentral Emergency Operation Centre te genna ah mi 11,000 te aomna panin ki hemkhiasak a, mi 3000 val tulaitak in bekbuk Shelters te ah kikem ci uhhi. Khuasung mite omna inn Million nihval in Electric Power sia ahih manin, mei ngahlo uhhi. Tuaban ah inn 35,000 ah tui sia ahih manin, hamsatna tuak uh cih kiza hi. ZD Sawltak #zomidaily\nPrevious: Pasian hileng… Zogam Dream ~ Pau Khat Suan\nNext: Zomi omna peuhah ZYA omding ~ Rev. Thang Van Lian


url: =Kibuai lunglung ~ Lian Tuang :: ZOMI DAILY\nposted on 7 October 2017 at 11:29 pm Lomkholna: Liantuang, News, Zomi\nSeptember kha bei kuanin nasepvai khat tawh Yangon ka zin suk pak hi. Khualzinvai lawmte gelna omsa bangin Hotel khat ah ka tung hi. Khual ka zinzel hangin Yangon khuapi sung ka tel zo mahmah kei hi.\nHotel le mandat\nVanlengtual pan Hotel paina pen lawmte tawh ka hih manin amau nung zui lel in bangmah buaina om lo hi. Ka Hotel mai lian ah kawl biaknapawi khat om in mandat lian mahmah khat zong kilam hi. Ka lungsim sungah Hotel le mandat a kimaingat hi ci in ka ciamteh hi.\nAzingciang nitaklam meeting man ciangin khua sungah ka naute kiang ka giak phei hi. Khuasung tello kahih manin ka pai nading address le ka Hotel address te hoih tak ciamteh in ka lotngah zezen hi. Ka naute kiang pan zingsang meeting lap in Hotel ah Taxi sap in ka zing ciah leuleu hi.\nTaxi hawlpa in ka Hotel omna mun tel lianlo hi. Ahih hangin a Mun le lampite kagen ciangin ong sang thei in a sap ka hi hi. Nai lang khit khawng ciangin Hotel mai a lampi tung ka tungta uh hi. Nai mahmah ta ahihlam theitei ka hih manin lampi gei kawl biaknapawi mandat ka zong kawmkawm pah hi. Ahi zongin mandat dan ding ong om thei mahmah lo hi.\nMinute 15 bang khit ciangin Taxi hawlpa kiangah kilehkik ni Hotel khengkhin limlim hang, hi tantan hi kei ci in tua lampi mah tawnin ka kileh leuleu uh hi. Ka kileh lam mah in zong kawl biaknapawi mandat mah ka zongzong hi. Tua bangin paipai in Bagaya lampi ka tung leuleu uh hi.\nKhengkhin leuleu hang ei kileh ni ka ci leuleu hi. Amah zong lungduai bilbel in nui himhiam sa in ong kilehpih leuleu hi. Tua kawm mah in mandat ka zong kawmkawm leuleu hi. Mandat le Hotel a kimaingat in ka ciapteh ahi hi.\nTu a na taktak bel khahsuah nawn buanglo e, ci kawm in hoih takin mandat ka zongzong kawmkawm hi. Ahih hangin ka mu zo mahmah tuan kei hi. Tua ciang mawtaw khawlsak in ka lawmte Phone tawh hopih in I Hotel koi lian ah om hiam cih ka dong pha kik san hi.\nKa lawmpa ong genna ah “ Paisuk taklam, paitoh veilam ah kumpi zatopi khat om in tua gal hi pah hi” ong ci hi. Ka khuadak leh ka khawlna uh pen tua zatopi mai tektek na hi citciat hi. Tua pan ka gal et kawikawi leh a pam mahmah ah ka Hotel na om leltak hi. Kei le kei ka maizum suak in ka thangpai mahmah hi. Hotel mai ah mandat na om nawnlo hi. Pawi manta ahih manin a kiphel khin na hi hi.\nKei le kei\nA kikhelthei nate le a muanhuailo thute siksan lenkip in thu khentat kha ka hih manin hih bangin a zingbuai ka hi leltak ve maw ci in kei le kei ka kiphawk hi.\nTua mah bangin gam le minam vai, innkuansung le mimal vai, biakna le upna, kipawlna le vai tuamtuamte ah zong I siksan le I dinpihthute a muanhuai le thumanthutak ahih ding thupi mahmah ding hi. Tua hi keileh a kullopi in a kibuai lunglung thei ding na hi mawk hi cih ka phawk kha hi. Lian Tuang\nPrevious: Atapa sang kahnuamlo ahih manin sikkhau tawh Gas bungtung ah kalhcip in sibupsak\nNext: Lamka Crusade lawhcing takin kizo ta ~ Sia Do Khup


url: =Alungluut huai Kawlgam politics ~ Khawm Pau :: ZOMI DAILY\nposted on 5 December 2016 at 8:47 pm Lomkholna: Khawmpau, Myanmar, News\nMipi te in muangtak in mee apiakman in Kawlgambup ah gualzawhna ngah in Parliament dawlnih a uk NLD kumpi tu in kha-9 ongpha mikmek ta a, Mipi leh kiim le paam ngaihsutzah in bangmahpi seemzo naailo cileeng kikhial loding hi.\nKawlgam ah athupi peen a hi gambup ki ukna thukhunpi laihzo nailo, Gambup kilemna bawlzo nailo,Sum zuak sum leina angei mah banglaai, Laitheilo thatang suang mipi te nasep kiguanzo nailo, Pilsinna sangte leh Cidamna zato te angei mah bang laai hi.\nTua kawmkaal ah NLD in thulianpi pawlkhat phuto khasawnsawn a, tuate in Rakhiang gam Muslim singnuaimi ten palikzum te busim in buaina om, Shan gam khunglam a Mualmi thautawi te kipawl in Kawl gaalkaap te ado ban ah Sengam tawh kizom a sumzonna phualpi khaktan in busim hi.Kawlgaalkaap hun lai in Kawlten mualmi te do hi a NLD hunciang Mualmi te Kawlte do zaw mawk ahihman in NLD ading in vagik seemseem hi.\nTuabek hilo in Kawlgam sung ah kumcinglo kibuanna laang mahmah sawnsawn ahihman in hibang a kumcinglo mibuante khauhtak in thu ingkhensak un ci in Mipi te in lungphona aciang aciang ah nei sawnsawn uhhi.\nAhamsa kan lai ahi Kiteel laai a azawhgawp uh Party 13 te in Ka-long thukinkikup sam un igam muanhuainawnlo buaina tamlua ci in ngetna bawl sawnsawn uhhi. Atom in NLD kawlgam makaihzo kei uhcin Gaalkaap kumpi mah thuneihna apkik un aci ahihi.\nAlang khat lam ah lah Gaalkaap ten ongtaang khial peuhmah uhhiam cih encik kawm guul in kamei ongsiik kha omleh acih bang in napang khikhe den uhhi.\nBangmah kiseem zonailo cih peen Daw Aung San Suu Kyi ngiat in agen hi a, Ahizong in asungtawng i etciang NLD in hih aphuutkhak hamsatna te anawktan zawh nading in hanciam mahmah in lampi tuamtuam zang in nasem cih kimu hi.\nEttheih pakding in Rakhaing gam Rohingya vaai leitung gamtuamtuam in amawhsak theihloh nading leh athuman agenkhia ngamding in UN General Secretary luui Kofi Annan makaisak a, Vice President makaihna tawh Rakhaing gam a Muslim singnuaimi te vaai akancian ding palaai seh hi.Sum lei sumzuakna lam ah zong Daw Aung San Suu Kyi sidektak liang in sum leitawi leh huhna ngen in gamtuamtuam ah kawi leen keei saam hi.\nKilemna tawh kisai in Kinam kee namkim kihel in Kilemna vaaihawmpawlpi phutkhia a amautum tawk in nasep hanciam mahmah uhhi.\nHibang hamsatna tampi phukawm in dawi havangkaal ah NLD in palsatzo in Democracy diktak tawh Kawlgam ongmualsuah zodiam? Ahikei leh kileh kik in Ipului mah ahi Gaalkaap te khutsung mah itung kik diam cih peen naak lungluut huai mahmah thu ahihi. Hi vaai kitel masalo in State te Party neuneu te Minam kee te bangmah kikhuasuak zolo ding ahihi.\nPrevious: Graduation Ceremony of Pa Hang En Mang (Enpi), Master of Business Administration (MBA)\nNext: California ah Warehouse meikang hangin misi 30 cingta ~ TK Lian


url: =Tuni Pasian Kammal: (March 6, 2018) :: ZOMI DAILY\nTuni Pasian Kammal: (March 6, 2018)\nposted on 6 March 2018 at 9:25 pm UTC+9:30 Lomkholna: Biakna, Kammal, News\na) “Tua laitakin leitung mikhempeuh a kisim na dingin Kaisar kumpi pa Augustas in thu a pia hi. Kurinias in Siria gam menzi a sep lai takin hih kisim na a masa pen ahi hi. Mi khempeuhte in kisim dingin amau khua ciatah a pai uh hi. Josef in zong David suanh ahih ciangin, a kidong sa Mary tawh [kisim dingin], Galile gam Nazareth khua panin Judah gam Bethlehem kici khua ah a pai uh hi. (Luka 2:1-4, TDB)\nb) “Jesus tawh misuam nih, a ziat lam khat a veilam khat, singlamteh tungah a khai hi. Lai Siangtho sungah, “Thu palsat mite tawh amah [akisim khawm hi],” acih na thu tua laitak in a tang’tung hi. (Maku 15:27, TDB)\n1) Pasian in leitung mi-a hong pian ciangin leitung mite kisimna ah hong kisim khawm ngiat hi.\n2) A min dingin a suahzawh ni giat ni, a vun at ni-in Jesus kici min khum theih dingin hong phuak hi. (Lk 2:21)\n3) Jesus in singlamteh tungah a sih dong thumangin kiniamkhiatin misuamte tawh kisim khawm hi. (Fil 2:8)\n4) Jesus in eite hong it manin Pasian ahihna pan mihing ahih na-ah sila limla in hong pai a, a kigo ding tuuno bangin paulo hamloin a sih dong kiniamkhiatin hong thuak bangin, eite zong sihtan phain sawltakte tawh kisim khawm in, atawp dong umin, zui-in Topa’ ading nna sem ni. (Mal 3:18)\n5) Tua hileh eite zong nuntakna laibu sungah vantung gam luah ding nungzuipite tawh kisim khawmsak ding hi hangh. (Mang 21:27)\nRev En Cin Pau\nNext: Abraham Lincoln leh Edwin M. Stanton thu kineih


url: =Tulaai Leitung Thuthang Tuamtuam Updates June 7, 2014\n· Hun khat laai in Zomi te ahaipeen cih dektak khat kawlgam kumpi ten onggingsak uha, Zomi langpang pawlkhat bang nui hahhah man himah leh Pasian in amah abia Teeltuam Zomi te nusia lo in 2013-2014 pilsin kum tan 10 laivuanna ah Zomi Zolia 3 sitset in All-D ( apildan uh gendanding avaal omthei nawnlo ) ongngah uh ahihman in ibiak Pasian min iphat hi. 1.Lia Nuam Kim (Yangon)2.Lia Cing Van Hau (Laaitui)3.Lia En Sian Hon ( Kawlpi ) te a hi uhhi. Zotaang pawl zong i-aw bek phasak lo in hanciam zek kulding dan hi ei …\n· Kachin minam abeimang nading a Kawlgam kumpi ten ado uh kum 3 cinna phawkna Kachin minam kipawlna 30 kiim makaai in Yangon khuapi mun thum ah nasiatak in bawl uhhi. June 9 ni leuleu ciang Kachin Tuiphum pawlpi te makaihna tawh Mitkyina khuapi ah bawlding uhhi.\n· America gamte neihsa ah GAP company khutnuaia a company neu Old Navy leh Banana Republic puansilh company te ading in kawlgam pan kibawl puante June kha sung in USA gam ah laziahziah tading uha Made in Burma/Myanmar kici ding ci in June 7, 2014 ni in company zalian te leh kawlgam ulianten thukimna neita uhhi. USA gam teeng Zomi te puan ileiding ciang naupang vanzuakna lam bekbek ah paikuul nawnlo in eitawh kituak ongkizuak tading ahihman kipahhuai kasa mahmah hi.\n· Migilo te kibusakna gam ahi Afghanistan gam ah June 7, 2014 ni in guahnasiatak zu in tuikhang gawp ahihman in mi 73 si a mi a 10,000 asim inn le lo nusia in taaiding in kumpi ten thupia uhhi. Inn 2,000 tui in tum mang a, mimal 200 vaal mangthang phot ci in Afghanistan palik ten genkhia uhhi.\n· USA thukan Central Intelligent Agency (CIA) te in amasa peen face book leh twitter account June 6, ni in hongkipan ta ci in official in taangkokhia uha, ahonzawh nai 5 sung bekbek in lawm 200,000 neiman cizen uhhi.\n· Democratic Republic of Cargo gam Kivu huam khuano teng ah June 7, 2014 ni in Biakna khat leh khat minam khat le khat kikaal nasia tak in kidona piang ah atawmpeen mi 30 si uhhi. Mittawh amute genna ah atamzaw asite numei naupang hi uha, Biak Inn sung nangawn ah kiluh in kigo uhhi ci in mulkim huaitak in gen uhhi.\n· Pakistan MQM party makaai Mr Altaf Husain kum 60, in 4 sung thong ah akikhum khitciang June 6,2014 zanlam in Bail -sumtawh kitanphot in ongsuakta hi. Amah peen June 3 ni a sumnin sumsiang suaksak kik cih mawhna tawh akiman ahihi.\n· 2010 November khasung a Malaysia te neihsa Tembawpi Somalia migilo te mat sungpan tembaw naseem mi 11 te June 7, 2014 ni in ongsuakta uhhi. Mi kiman vekpi lakpan 6 kithat a, 17 suakta in 40 kiim Somali migilo te khutsung ah omlaai uhhi.\nItna icih bangcihtheih ding ihihiam cih leh Khris in eite ading in anuntakna hongpia hi. Eite zong i khristian imipihte ading in inuntaakna ipiakngamding ahihi. (John masa3:16)


url: =TANGLAI ROME HUN LE TULAI AMERICA ~ MUC\nTANGLAI ROME HUN LE TULAI AMERICA\nAdmin 5:01:00 PM Articles, ZOMI SDA NEWS\nAgelh: Sia Kham Sian Kim\nTangtawng pek aa ki pan minam a thahat gam khat peuhpeuh in leitungah vang liatna nei-in tua vang liatna a nei gam pen in thunei pen gam le gammi hong hi a hihi. Tua thu paizia pen kikhel ngeilo-in a tawntungin paisuak ding a hihi. Minam khat le gamkhat bek in thahatna leh vangliatna nei suak lo-in kiamsuk hun nei in a dang gam khat in thahat hun hong nei in ki khelden hi. Gam khat le gam khat ii tha kiamna le ki siatna te en le hang gam ii paizia le pianzia khempeuh a huampi-in ki zawitawn den pian zaw hi. Tutung ih et ding ka deih in Rome gam ukpi hun lai le tu-lai America gam hun ki batzia saikak telin leitung pianzia telmuh zawdeuh leng cih ih ut hi.\nGam ki-uk zia :\nRome ki-uk na in gamkee mipi ai-awh taangmi thu neihna khempeuh gawmkhaawmin (Republic Government) aa ki uk hi-in, tua tungah thunei pi pen in kumpipa a hihi. Thu vaihawmna khempeuh gamkee palai mite kimuh khopna panin khensatin kumpi pa thukimna la-in tua tawh khensat uh hi. Lai Siangtho sung aa Herodte Pilate te in gamkee khat ii palai ding aa kikoih gamkee ulian te uh a hihi. Rome gambup zuih ding thukhun tungtawnin gamvai ki kumin thu vaihawm uh hi. Gamkee uliante in amau gamsungah Rome thukhun a zuih lai teng uh amau thunei pen hi-in kumpi na ngawn in tam sai thei lo hi. Kumpipa nget siahpia-in galdo nading kisapna munah galkap puakin Rome thu khun zui peuh le uh amau gamkee tek ah kumpi neu khat ahi uh hi.Tua gamkee uliante in a mau nuai ah biakna lam, pilna lam, sumzong paaizonna lam, minam te leh dang tuamtuamte panin palai or taangmi nei-in tuate bil le mit in nei uh hi. Lai Siangtho sung aa Sumaria gam leh Judah gamte bang gamkee khat tuak hi-in, mipi ai awh a ding te in biakna makai te hi zawdeuh ahih manin gamkee ukpite mai ah huzaap nei mahmah pah uh hi. Gamkee khat in khialhna le thu tangpekna a neihle lah a dang gamkee khempeuh kigawmkhawmin bawhhuan in sim gawp thei ziau uh hi.\nAmerica zong tua dan mah hi-in mipi thuneihna tawh kitel taangmi te thukimna tawh thu vai hawmin, Gamkee (State) khat le khat thu neihna kinawngkai sak lo uh hi. Tua Gamkee khempeuh tungah gamkee palai (Senators) te in thu nei-in, President ii thukimna a tungnung pen a hihi. Gamkee khempeuh ki ukna ding thukhunpi nei-in tua tungtawnin Senatorste le president in thu vaihawm hi. Tua lo Gamkee (State) khat tek in amau thukhun nei tekin, khat le khat ki nawng kaisak theih omlo hi. America thukhun a zuih lai teng uh tua states (gamkee) in a mau ukna gamkee sung ah amau le amau ki uk uh hi.\nPilna Siamna :\nRome te pilna siamna pen Greek te paizia tungtawnin kilam hi-in pilsinte theihnop pen tung pan sinsakna pia uh hi. Pilsinte in a theihnop pen le a sinnop pen a lunglut pen tawh pilsin uh a hih man in, amau theihna tungah thukbunin taangzai takin in zangthei uh hi. A phadeuhin tua hun lai-in in a minthang pha deuh pilna te in, gam le leitang teh theihna, gamlim suaih theihna, thuthuk ngaihsutna, biakna lam, galdona, inn le lo lamzia gelzia, le lampi bawlzia cih zawdeuh teng naksin mahmah uhhi. Tua amau uuk tungtawnin pilna siam hahkat takin sin uh ahih manin anasep nate uh tuhun ciang dong mah et cimlo in pilna le cilgilna omlai a hi hi.\nAmerica gam ii pilna zong Greekte pilna mah bulphuhin Romete mahbang in pilsinte ukna tungtawnin pilsinna theihna hunpha piakhia uh a hih manin, leitungah atamzaw amau pilna in zel in a sang pen lam om den uh hi. Gamkee (State) khat tekah a tawmpen University le College nih le thum bang nei uh in, khangno khangham cih omlo pilna ei dinmun tawh ki tuakin hun a khensiam nak uh leh sin theihna deihtakin thapia-in, anasepna tek pan na ngawn in pilna sin ding hanthawn uh hi. Pilsinte sin nop tungtawnin pilna pia uh ahih man amau theihna le siamna tekah muanhuai mahmah tek pah uh hi. Gamkhat in pilna siamna a piaksiam nak uh le tua gammite in muibun thei mahmah pah uh hi. Hih teng bek sin ding ci aa pilna hilh zia pen in gammi te pilna khangsak zolo-in gam zong khangto lo pah hi. Tua ahih man lei tungah America te tatzia le omdan khawldan aki pan inn le lo, lampi bawlzia, sakzia te, singkung, mehteh mehgah ciin dan te ki etteh pen gam ahi hi.\nKuhkal cihtak zia :\nRome minam ngiatte in Rome gampi a phutzawh nadingin nakpitakin hanciamin, lungsim puakzia, gamtat luhek, kikep zia, thukhun zuih zia, le mainawt zia khempeuh ah deihtakin cilgil tak le kuhkal takin mapang masa uh ahih manin Rome gampi hoihtakin lamzo uh hi. Minam itna lungsim nei uh in, vaipuak khat peuhpeuh sepna ah sihdong mah pang keeikaai uh ahih man minamdangte tung huzaap nak neih mahmahin, Rome galkapte tawh tawh ki tuah khak ding bang zawhngeu mai aa zusa ling keuhkeuh bang liang uh hi. Galdo nate ah bang galkap te sihdong mah do ding cih lungsim nei uh in gam aa ding ahih le sih dong mainawt ding cih a khuak vuah teng ahih manin, sih ding kihta lo-in galdo na-ah hangsan takin do ngam uh hi. Sep le bawl na-ah aituam sangin gam aa ding ci masa uh ahih manin, Rome te nasep zia in minam dangte tung deihtakin huzaap nei-in ki enpi mahmah hi.\nTuama kum 150 lai te in America aa a teng minamte zong tua mah bang ahi hi. Gamthak phut in gamlian pi suah nuam uh a hih man in a sepna khempeuh ah kulhkal cihtak in hanciam takin na sem uh ahih manin tu ciang dong America gamah khialhna tang thu tampi a om zenzen hang ahoihna te uh in tu ciang dong mipi in nuntak na deihtakin olsak mahmah ta hi. Ki uk zia, kikhual zia, gam it zia ding, gam hutna dingte deihtakin sihdong mah ma na pang uh ahih manin, tua huzaap in tuhun America mipi gen loh leitung bup tuam in mi vaksak in keuh sak hi. Gam a ding ahih nak le sih ding haksa a sa lo vive uh ahi hi.\nGam golzia :\nTang lai Rome gam pen leitung khempeuh a lang bang dektak a uk uh ahi hi. Leitung aa a khangto na mun teng le sum lei sum zuak na-ah a lamtang mun teng lian uk in, pilna siamna a om na teng amau khutnuai ah om ahih manin leitung mun khempeuh ah huzaap nei lian uh hi. Rome mite hat zia le vangliatna pen leitung kumpi teng in a thei le a tel khin uh ahi hi. Lei tang a gam lian uh pen England sak lam Africa khang lam ciang golsukin Israel gam, Mesopotamia gam le Palestine gam dong ah ki zal phei h.\nTu lai America zong a lei tang ngiat uh pen gol mahmahin, leitung aa mihing om lai teng zong teng khawm thei ding zah in gol mahmah hi. Tua zang a thupi zaw in a huzaap gam a mau cihcih a gamta gam pen leitungah gamtampi om in a leitung sehthum suah sehnih a mau khutnuai aa om ahi hi. China (Sen), Russia le North Korea cihte bek huzaap deihtak nei zolo cih hi-in tua lo teng bang America huzaap nuai aa om khilkhial vive ahi hi.\nAhi zongin Greek minam mipil vang khat ahi Poly Bius in Rome gam pen a tawntungin kip lo ding hi a sawtlo-in thanemin gam ki-ukna kisia-in Rome gamlian pi om nawnlo ding hi ci-in na gen khol hi. Tua mah bangin America zong vangliat suak lo-in kisia in thanem ding hi cih Lai Siangtho gen kholhna om khin ahi hi.\nA ban zop lai ding........


url: =Our Pastor - zomilaizom\nZLCF nasep nate\nRev. Nang Gin Mung\nFilippi 4:4 Topa sungah lungdam tawntung un.\nLeitungah a lungdam tawntung ding mi om kha thei sam dinga, a hi zongin hih pen thu-um mite ading a kisam mah thu khat le a haksa mahmah thu khat a hi hi. Lai Siangtho sungah "un" cih sawlna kammal khempeuh pen a haksa vive hipah hi. Lungdam ding pen nasep haksa khat a hihmanin hong kisawl den hi zaw hi. A haksat zenzen hangin hithei-in kihih zo ding a hihmanin hong kisawlsawl na hi gige hi. I haksatna, i lungsim tapzaanna le i thuaknate nungah i neihlai thuphate, i ngah ding hamphatnate ngaihsun to suak leng bek kilungdam thei panin lungdam kiko zo pan hi.\n1. I Mimal ading Lungdam Ko Ni\nPianna: Mauvom khua panin 1979 kumin ka suak a, unau 6 ka pha vua kei pen innsungah kumpi’ za a nei nautum ka hi hi.\nSangkahna: Tanlang pan tanli Mauvom, tannga pan tankua Cikha, 1998 kumin Tonzang pan Pasian nalamdang sepna le kumpite thusiamna tawh kawlgam tansawm (A list) in ka aung demdaam sam hi.\n2003 kumin EBS, Yangon (Dr. Chong Luai) Lai Siangtho sang pan B.Th ka ngah kha bilbel a, 2004 kumin HFMC, Mandalay (Rev. Zam Lian Kham) music sang panin Diploma laidal khat siate thusiamna le panpihna tawh ka la ngei sam hi. Efesa 3:20 “I nget i agaihsutna sangin a hih theizaw Pasian” mahin lam hong honsak toto a, ka lamet ngei kholloh thupha khat August 29, 2009 in USA gam Southern Baptist te thusiamna tawh Ordination ka ngah kha hi. Tulaitakin ZLCF Pawlpi ah hunbit Pasian nasem(fulltime) khatin Senior Pastor dinmunah Pasian gam le lei ading mapangin ka hanciam laitak a hi hi.\nKa nu le ka pa pen singtang lokho mi ahihmanun nuntak zia pen haksa ka sak hun uh tamzaw den hi. Meh ding kilung himawh manlo-in a buh/an ding mahmah zongin ka nu le ka pa khuadangah zin mun mahmah uh hi. Ka neulai/tannga ka kah kumin ka pa'n hong nusia ahihmanin tua hun a kipan tuni dong mah haksatna tampi ka phukha toto lai hi. A hih hangin ka neih Zeisu nung ka zuih taktak a kipan ka tuahsa, tuahlai, nawktoh ding haksatnate tungtawnin Topa hoihna ka muhna, Ama hihtheihna ka tel semsemna, ka teci panna le ka lungdam kohna hong hi toto hi. Late 27:10 sungah “Ka nu le ka pa in hong nusiat hangin Topa in kei hong keem ding hi.” Ka mimal nuntakna ah Topa hoih lua a hihmanin ka kammal le Topa hong piaksa late sung pan lungdamna kammalte ka hel tawntung kei leh ka mihing nuntakna a mawkna taktak hi dingin ka kingaihsun den hi.\nJonah 2:9 Ahih hangin ke'n ahih leh lungdamna aw tawh biakna kong pia ding a, ka ciamsa thu ka tangtungsak ding hi. Topa' kiang pan hotkhiatna hong pai hi,” Korin Nihna 12:9 Ka hehpihna thupha in nang adingin kicing hi. Ka vangliatna in na thanemna adingin kicing thei hi.\nJonah bangin haksatna ngasa gilpi sungah na om laitak hi kha ding hi. Tua sung pan mahin Topa tungah lungdam ko khia lecin na haksatna ngasa gilpi sung pan a pua lamah hong tunkhia thei Zeisu bek a hi hi.\nIsaiah 54:17 Nangmah dona dingin a kibawl hiam peuhmah mavang lo ding a, thukhenna sungah na langah a pang mi khempeuh na nialgawpzo ding hi. Hih thu pen Topa' nasemte' gamhluah leh keima kiang panin amaute' dikna a kilahna ahi hi, Topa in ci hi,” a ci hi.\n2. I Innkuan ading Lungdam Ko Ni\nKa ute pasal 3 le numei 2 hi-in kei tawh 6 ka pha uh hi. Zomite a tam zaw i ngeina pen uzawpa pen innluah hi dena, ko tawh kilehbulh pian hi. Zi nei masate inntuan masa hi pahpah mai. Zomite i lom omkhopnana ah pawlpi i kikhen pahpah pen kei adingin lamdang lualo hi. Ko innkuan sung pan ka na tuah ngei uh thu khat hi lel hi (Pasian hehpihna tawh tulaitakin ka ute tawh ka omna uh a kibatloh hangin ka lungsim uh le ka biakna, upna uh innsung khata omkhawm mah ka bang kik ta uh hi). Ka neulai a ka inn nihna masa (inn masa ah ka vek un, inn nihna ah ka nu, ka u Cin le kei) pen uh ka innkhuamte uh gua, a kawm/baangte gua, a tungkhuhte gua, siktukilhte gua mah hi-in, tuukhun ciangin guatuai meh zel ka hihmanun, mipawlkhatte'n ciamnuihna-a a neih uh, "Gua aw! na sungah kei ka oma, kei sungah zong nang na om hi," a cih uh pen ko nutateng tuahkhak takpi thu a hi hi. "Kei hong pahtawite ka pahtawi ding hi" (1 Sam. 2:30), a ci Pasian pen ka mimal le innkuan un lungsim takpi tawh ka pahtawi uh teh, gua inn pan bii inn, bii inn panin USA building sungah Topa'n hong laamtoto hi. Ka innkuan adingun Topa tungah lungdam kohloh theihloh a hi hi.\nJoshua 21:45 Topa in Israel mite tungah a ciamsa thuhoih khempeuh khat zong a mawkna omlo a, a vekpi-in tangtung kim hi. Joshua 24:13-15 Note in na seploh uh leitang, na satloh uh khuapite, note tungah kong pia a, tuate sungah na teng uh hi. Na suan'loh uh leenggui lo pan a gah leh oliv huan pan a gah na ne uh hi,’ ci hi. 14“Tua ahih ciangin tu-in Topa zahtak un la, lungsim tak leh thumanna tawh ama na sem un. Na pu na pate un Gun gal leh Egypt gamsungah a biak uh pasian-te koihkhia un la, Topa' na sem un. 15 Topa' na na sepnop kei uh leh, Gun galkhata a na na sepsak uh na pu na pate uh pasian ahi a, note' ten'na gam Amor mite' pasian ahi zongin, a na na sepsak ding peuhpeuh uh tuni-in teel un. Ahih hangin kei leh ka innkuanpihte in ahih leh Topa' na ka sem ding uh hi,” a ci hi.\nTulaitak: Ka pianna Tuunnu Niangkaang, ka angkawi zi Lun ka tate pasal 2 Tatung &Sianbawi le numei 1 Cicing tawh Pasian ompihna sungah Pasian thuphate USA gam panin ka semis uh hi.\n3. I Pawlpi ading Lungdam Ko Ni\n2007 kum July kha in Atlanta khuapi ka innkuanun ka tung uha, tualaitakin a omsa inn 4 tawh homecell kipan to in Zomite khat le nih hong tung toto in amauteng mah tawh Zomi Laizom Christian Felloship pawlpi na kipankhiain, Pasian ompihna tawh tuni ciang Pawlpi member inn 90 val bang kipha ta hi. A mimalin 300 kival ta a, nipi sim biakinnah Pasian maipha hong zong 130 kiim kipha den hi. I pawlpi adingin Topa tungah lungdam kohtak a salo om dingin ka lamen kei hi. A hang pen i pawlpi makaiteng en leng leitung pilna sangkahzah/taanzah gawmgawm le hang kawlgam tansawm laivuanna-ah (B) list tawh ki-ONG/passed zo pan kha ding hi. A hih hangin Topa ompihna, panpihna le lam'na Pawlpi pen maizum ngeilo hi. KA pawlpi KA lam ding hi (Mate 16:18).\nRom 8:31-37 Hihteng bang ahih khit ciangin bang gen ding om nawn ahi hiam? Pasian in eite hong koppih peuh leh kua in eite hong zo zo ding ahi hiam? 32 Ama Tapa nangawn sitloin eite khempeuh-a' dingin hong piakhia ahih manin, na dang khempeuh zong hong piazaw kan ding hilo ahi hiam? 33Pasian in mawhlo hi, ci-in a gen khitsa ahih manin, Pasian' teelsa mite tungah kua in mawhna guan'thei nawnding ahi hiam? 34Tua ahih manin kua in amaute tungah thu khenthei nawnding ahi hiam? Eite-a' dingin a hong thumsakpa pen Pasian' taklamah a tu, a sih khit ciangin sihna panin a kihing kiksak Khrih Jesuh hilo ahi hiam? 35Tua ahih manin bang in Khrih' itna tawh hong kikhensakzo ding ahi hiam? Haksatna, lungkhamna, bawlsiatna, gilkialna, zawn'na, lauhuaina, sihnate khat peuhpeuh in hong khenzo ding ahi hiam? 36Lai Siangtho sungah zong, “Note hangin sunthapai-in siatna ding lauhuaina ka thuak uh a, gawhding tuu bangin a hong kibawl hi,”. 37Eite a hong itpa' hangin hih thu khempeuhah a gualzo pente ihi hi. Korin Nihna 10:4 Kote' zat galdona hiam pen leitung galhiam lelte hilo a, galte' pan'mun phualpi a susiazo ding Pasian' galhiam khauhte ahi hi. Paunak 21:31 Galdona dingin sakolte a baihsa-in kikoih a, ahi zongin galzawhna pen Topa' hang hizaw hi.\nMikhat a sai uh laksakte'n luhsakin sai neipa'n Pawlpi siapa le upate kaikhawm a, "Zanni-in ka sai uh kiluhin van pawlkhat mang ahihmanin lungdam hong kohpih un," ci hi. Makaite'n "banghangin lungdam hong kohpih un ci na hi hiam? Hehnepna hun hi zaw lo ding a hiam?," ci uh hi. Innteekpa dingto kika, "A hang pen hi dan hi;\n1. Ka van uh a kiguk hang tampi mah nei lai ka hihmanun lungdam hong kohpih un. 2. Ko bangmah hong kicihlo ahihmanin lungdam hong kohpih un. 3. Mi deih ding van nei ka hihmanun lungdam hong kohpih un. 4. Ko gutate hilo ka hihmanun lungdam hong kohpih un," ci hi.\nTopa kammal i nuntakna lungtang sungah hong nungta semsem ta hen.\n404-296-4820 (Home), 678-644-3962 (Cell),\nPhuak/sa - TL Mungbawi\nZeisu Omlo Hi Leh ( Live )\nZeisu Omlo Hileh..\nPhuak - TL Mungbawi\nSa - TL Mungbawi, David Kham, Suan Lian, Kapno\nHong Zeek In\nYouth Pastor Mike


url: =Gensiatna-Rev Dr JM Paupu – FGA Tulsa\nGensiatna-Rev Dr JM Paupu\nGensiatna pen pau se loin om hithiatna tawh kizo thei hi. (Aristotle)’Mi khat adingin kigensiatna pen singkung adingin van pan hong kia guahtui tawh kibang hi. Ahi zongin tua guahtuite in singzungte susia zah dongin khauh lo hi. (Frank Clark) Nang sangin khua a mu lozawte na gensiat ma’n amau a na paktaknate phawk in (Unknown) Gensiatna, kona, mawhsakna cihte pen mihai khempeuh in sem thei lel a, amau nasep ahi hi. (Dale Carnegie) Steven Mills in gensiatna puakzia ding anuai a bangin na gelh hi.\n1. Hong kigensia ding cih thei kholsa’n om in:Sepna bawlna sungah kigensiatna piang thei ding cih thei inla mipi zong theisak in. A pianma hi taleh a pian laitak hi taleh gamtat luhekzia kidawm in.\n2. Nang le nanq kiqum kei in:Gensiatna tungtawnin thu theihbeh sawm in. Lim takei leh na cidam nading ahih manin ne teitei in. Hong kigensiatnate lakah kilambehna na ngahte ciamteh in.\n3. Hong kigensiatna lakah san theih ding namte khensiam in:Mi hong gensiatnate thusim loh luatna le thusimluatnate lauhuai hi. Khuasik natna pen cancer bangin patauin cancer natna awlmawh loh tawh kibang hi. Nang tungtawnin hamphatna a ngah dingte gensiatna sangsiam in.\n4. Nang le_nang kikhem ke’n:Ahi takpi mah hiam, ci-in kisit kik in. A gensiam lote gensiatna pen san ding haksa hi.\n5.Pasian mah kuppih masa in:Topa aw nong gen nop thu bang? Hih hong kigensiatna pen ahi takpi mahin ngaihsun phot in. Pasian in nang hong kep nop zawk man zong hi thei hi.\n6.Kha theihsakna pan maw, Iungsona pan maw cih khensiam in:Kamsanna a ngah khat in hehpihna kha thupha a ngah khat sangin tawmvei gensiazaw ding hi. Dam takin a pai nuam khat in a kinawh nuamte gensia hi. Eite’n ei hatna le mite hatlohnate bek i en kha den hi.\n7.Gensiatnate a namnamin khen in:\nNa upna maw, na kalsuanzia maw, nang mahmah hong gensia maw cih thei in. Tua hi leh bang cih ding cih na thei ding hi.\n8.Nang’ thu hong kikinpih ahih man-in Iungdam in:Na lawmte hi takei leh lawm bangin ngaihsun inla hong lunghihmawhpihna uh ah na lungdamna lak in. Tua hi leh amau muhna ah kilambeh ding a ut khatin hong mu ding uh hi.\n9.Khat le khat a zo dina kidemna suaksak ken:Mimal kikapna suak baih hi. Ei lam pan i maan lam i lah nop ciangin a thtitawh sangin a mi peuh kido kha thei hi. Galzawh nading pawlkhatte pen kidona ah leIhna. pan zong hi thei hi.\n10.Gensiatna pen khantoh nadinq hamphatna hi:A hoih ding deihna tawh gensiatnate la in. David nuntakna pen a lawmpa Nathan in thumaan tawh a gensiat manin kikhel hi.\n11.Gensiatna tawh kiteh in.Gensiatna na puaksiamnate’n na nuntakna ah Pasian hehpihna na san lam hong kilang sak ahi hi. Khalam kitehna vanzat khat ahi hi.\n12.Na khialh leh kiphelh kei in:Nang dik teh, kei khial ing ci-in thum in.\n13.i’hukkik sawm kei in:Kigensiatna pen na vilvel ahih manin puak hak hi. Thuhkik sawm loin khatha tawh kikem in. Hong kigensiatnate mipi maiah thungetna tawh hemdawn se kei in. ‘Thukikna in kei as hi’ Pasian in ci hi.\nThudam tawh bangci gensiat ding?\nA zaten nuam a sak loh ding lauin kuamah a gensia nuam lo mi tampi om hi. Ahi zongin thudam tawh gensiatna pen deihhuai hi. Hoihna a piangsak gensiatna pen ngaihsutkholhna tawh kisam thei hi. 1.Huh nuam taktak in. Hong pimuh dingna ut man hisak kei in.\n2.Nang tungah hong kihih leh na deihdan lianin pau inla sem in.\n3.Hun hoih ngak in. A lungkim loh laitak,\na buai laitak pen hunhoih hi lo thei hi. 4.Phatbawl lecin hong sangsiam ding hi. 5.Na huh nop lam theisak in. Hong deih-sakte gen pen kisang thei bek hi. 6.Kam siam in, ahi bang na genna tawhmi heh lozaw a, na gensiam loh maninkizadah thei hi.\n7.Na gen thute na ngaitsut takpi ahih lam theisak in.\nKing College ah President a sem Pr Bert Cook in ‘Pasian’ nasem ding ka kipat tungin gensiatna ka thuak hi. Thu ka kikuppih ding Lai Siangtho thuthuk a thei Harry A Ironside kiangah pai-in thu ka dong hi. Hong kigensiatnate bangci thuh ding cih ka dot leh Robert aw “Hong kigensiatnate ahi takpi ahih leh kikhel in, ahi lopi ahih leh mangngilh in” ci-in hong dawng hi, ci hi.\nNorman Viocent Peak in ‘A tamzaw kigensiatnaten hong kern a, kiphatna in hong susiazaw hi,,ci hi. Pasian in mi hoihzaw, makai hoihzaw dingin hong bawlna hi, ci-in i san theih leh gensiatnate puakdan i siam ding hi.(Tongsan hawm 10 le 11 pan kila hi)\nCategory FGA File Tag Article JM Paupu Zolai\n← PARADISE KHAWL MUN NUAM KA VA PAI PAK NA (Sia Kam Hau)\nPi Ciin Cing kum (70) in ongnu sia →


url: =Timoti Masa 1 | Siantongluan\nTimoti Masa 1\nEite a hong Hon Pasian leh eite lamet Khrih Jesuh thupiakna tawh Khrih Jesuh sawltak ahi keimah Paul in\nThu upna sungah ka tapa taktak ahi Timoti tungah lai ka hong khak hi. Pa Pasian leh eite Topa Khrih Jesuh in dikna, hehpihna leh nopsakna thupha, nangma tungah hong tungsak ta hen.\nMasedonia gam lam manawhin ka pai lai-in Efesa khua-ah na om ding ka hong sawl mah bangin tu-in zong tua khua mahah na omlai in la, thu upna manlo a hilh mite, a thuhilh a khawlna dingun thu na pia in.\nPhuahtawm tangthute leh min tampipi kizom deudau-a khangsimnate in upna tawh i ngahtheih Pasian vaihawmnate tangtungsak loin, khatlekhat kitotna piangsak lel ahih manin, tua bang thute a manlahpih lohna dingun na gen in.\nHih bangin thupiakna pen, upna taktak leh kisuanna om hetloin lungsim siangtho taktak tawh ngaihsutna panin a hong piangkhia ki-itna a khantheihna ding deihna ahi hi.\nMi pawlkhatte, hihbang ngaihsutna panin peukhia-in bangmahin a kimanglo thu kikupna tawh nitum uh hi.\nThei kisa ngelin a gen kankan uh thute leh amau kampauna mahmah zong bang gen ka hi hiam cih a thei hetlo hinapi-in amaute pen Pasian thukhamte a hilh dingin utzaw lai uh hi.\nThukham pen a kizatna ding a kilawm ciangah zangthei lehang a hoih thu khat hi, ci-in i thei hi.\nAhi zongin i phawk dingah, mi hoihte-a dingin thukham a kibawl hilo a, thukham zuilote, thumang lote, Pasian deih bangin a gamta lote leh mawhneite, biakna lungsim a neilote leh kam kilawmlo a paute, nute pate a thatte, midang a thatte,\nnulepa mawhna a gamtate, palepa mawhna a bawlte, mi a gute, zuauthu a gente, mite siatna ding thu a gente, leh thuman tawh a kilehbulhin a gamta mite-a dingin thukham a kibawl ahi hi.\nThuman ka cih pen thupha tawh kidimin a minthang Pasian in ka hilh dingin kei tungah a hong piak Lungdamna Thu ahi hi.\nHihbangin na sepzawhna dingin thatang hatna a hong pia i Topa Khrih Jesuh tungah ka lungdam hi. Ama nasem dingin kei hong muangin hong seh ahih manin ka nuam hi.\nA beisa hunah amah gensia-in, simmawh bawlin, ama mite a bawlsiapa ka hih ngei tei hangin ama thu ka up nailoh manin theihlohna tawh a gamta ka hih manin Pasian in kei hong hehpih hi.\nPasian in genzawh lohin kei hong hehpih a, Khrih Jesuh tawh kipawlna hangin i ngahtheih upna leh itna a hong guan hi.\nKhrih Jesuh, mawhneite a honkhia dingin leitungah hong pai hi, cihna thu a man hi a, a uphuai a sanhuai thu ahi hi. Keimah zong tua mawhnei mite lakah a mawhpha bel ka hi hi.\nA mawhneipha bel ka hihna thu hang mahin, nidang ciangin amah umin nuntak tawntungna a ngahding mite etteh theihdingin Khrih Jesuh in a lungduaina cingtakin kei tungah hong lahtheihna dingin Pasian in kei a hong hehpih ahi hi.\nAmah bek Pasian ahi, a kimu theilo, a si ngeilo, tawntung Kumpipa in minthanna leh pahtawina ngah tawntung ta hen. Amen.\nKa ta Timoti aw, tanglai peka kipanin nang bang mite-a dingin a kigensa thu tawh kizui-in nang tungah a thu ka hong ap hi. Hoihtakin gal na dozawhna dingin galhiamin tua thute zang in la,\nna upna leh lungsim kisuang loin na omna thu kiptakin len paisuak in. Mi pawlkhatte in a lungsim kitheihna uhah man a kisakna bangun gamtalo uh ahih manin a thu upna uh a mawkna a suah uh hi.\nTua bang mite lakah Hymenaias leh Alexander kihel uh a, Pasian gensiat nawnlohna ding thu a phawktheihna dingun Satan khutsungah amaute ka ap hi.


url: =TUHUN KHRISTIANTE KISAP – FGA Tulsa\nTUHUN KHRISTIANTE KISAP\nAdmin / April 3, 2016 / FGA File\nTuhun Pasian nasepna ka cih ciangin ka tunai a ka lunghihmawh, kisam kasak thuli konggelh hi.\n1. I theology leh nisim kisapna kituak lo : Tunai in Lamka lamah thuhilh dingin ka ciah uh hi. Thu kikupna ah dotna hong om pen, ‘I theology pen vantunggam tunna dingin kicing mahmah napiín leitung nuntakna dingin kicing khin lo tawh kibang hilo hiam?’ cih ahi hi. A hangin tuni a kisapna, lungkhamna panin lungnopna, cinatna panin cidamna, zawnna panin cihtheihna cih ahi zongin kigen khollo hi. Jesu in tawntung natna (mawhna) hong damsak ahih leh tu mahmah in ka pumpi natna hong damsak thei lo ding hiam, ciin hong kidong leh bang ciín i dawng ding hiam? Jesu sisan vangliatna in leitung panin vantung hong tunpih zawh hangin tuni in dawi leh kau panin hong suaktasak zolo hiam? Ahih keileh damlo a om ciangin doctor leh zatui tawh dam ding i lamen a, ahi zongin hong dam thei het kei leh bang i cih tam?\nJesu Khris sisan mawhmaina ding bekin kingaihsun a, vantung paina ticket ciang bekin kigen hi. Ahi zongin Rom 10:9 sunga Sawltak Paul in, “Jesu pen Topa hi, ci-in na kam tawh na pulak a, sihna panin Pasian in amah hingkiksak zo hi, ci-in na lungsim sung uhah na up taktak uhleh hotkhiatna na ngah ding hi,” ci hi. Hih lai a hotkhiatna kici pen sozo cih kammal panin kila hi a, a khiatna pen damna bukim (complete wholeness) cihna hi. Tua in i kha hotkhiatna leh vangam tunna ding bek hi loin – damna, suahtakna, hauhna, thuneihna, leh vangliatna zong huam hi. Hanmual a zat ding thu bek hi loin, tuni mahmah in Khris ka damna, ka hauhna, ka lungkimna, ka vangliatna leh nopna ahih ding hi. Hih bangin i meetpih kei leh Topa in nuntakna cingtaak (abundant life) a cih kinei ngei lo ding hi. Vantung a i neih ding thu genna bek hi loin hih leitung ah zong neih ding thu ahi hi. Kum tampi sung kei zong cialpi bawlin ka vak hi. Topa hehpihna tawh piangthak, nungtolhsa hong thokik tampi ka mu hi. Tua hun lai-in ka ngaihsut ngei loh, ahih hangin Lamka lam ka hawh simin ka zak tam pen ahih leh “cialpi” bawl ding cih hi.\nTua zong pianthakna camp mah hi a, piangthak zel ahih hangin pianthak zawh thu kisinsakna kicing a om loh manin hong nungtolh kik uh ciangin, piangthak nawn lo kisa in pianthakna camp ah va hawh kik zel hileh kilawm hi. Pianthak zawh a paisuakte Lai Siangtho sin ding hiam, Missionary ding hiam in kipia in kuan uh hi. Nungzuisuahna pen kithupi sim lo hi dingin ka um hi. Tua hangin kum simin piangthak camp bawl leng, a piangthak sate mah hong pai kikkik in hong piangthak kik ding hi leh kilawm hi. Sawltak Paul in, “Eite hong it pa hangin hih thu khempeuhah a gualzo pente i hi hi,” (Rom 8:37) a cih hangin gualzo pente nuntakna ngah theih ahih lam zong kithei lo hi leh kilawm hi.\n2. Kha lamah Kkuna lanpi om hi : Biakinn sungah kha nasepna hangin mi tawm khat hong gamlum a om ciangin kilau pahpah a, paikhial a om khak ding siate leh upate lunghimawh uh hi. Lunghimawh ding mah ahih hangin khitui luangziahziah a thungen hong om nawn loh ciangin keuna lianpi om a, kilung himawh leuleu hi. Lungdamna leh lamna a om nawn loh ciangin i biakinnte khing hi. Khalam a lathak nei hong om nawn loh ciang la luite bek mah i saksak ciangin keuna lampi tawnin a pai i hi uh hi. Kha thu ah a hat deuh hong om ciang buaipih ding, a hat lo hong om ciang lah buaipih ding i hih leh i buaipih ding hong tam mahmah ding hi. Pasian kha nasepna pen ei deih ciang bekah kikoih sawmin, ei deih bangin hong gamtang leh i cih manin i biakinn sungah ta zo nawn lo hi. Pentecost ni ëthangvan mei hong kuang in” cih la i sak hangin hong kuan taktak ding lau mahmah leng kilawm hi. Mawhna thu a siatna bangin kigen nawn lo hi. Sumhau deuhte in biakinn sungah thu nei in, amau thu loin biakna kivaihawm thei lo hi. Khalam a khuamuhna nei i cihte mi citheite na hi kim lo hi. Upate leh pastorate nangawn zahmawh thu ah buaina nei i tamzo hi. Tuucing (shepherd) nasem dingte zong a tuumangte zong lo bek hi loin amau mahmah zong mangkhin zo hi. Tua hangin khalamah keuna lianpi om ka sa hi. I lasakte zong a thu hoih mahmah napi’n a sate lungsim hong lawngkha lo tawh kibang hi. I thuzakte zong a thupi lam leh a lamdang lamlam i za nuam uh a, zuih ding lam kuamah in thudon lo hi. I doctrine zuih hoih peuh leh ci-in doctrine thu i theih mahmahuh hangin kha lamah hatna lungdamna hong tun lo hi. Doctrine a hoih mahmah ahih hangin kha thu ah keu mahmah cih mi tam mahmah hi. Lai Siangtho thu ah kinialpih ding hi leng maingap huai het lo ahih hangin tua thute in ama nuntakna ah nasem lo, ama deihtelna ah Pasian thu tawh kituak lo na tam mahmah hi. Mi nautangte gen vet loh, upa kicih ding lunggulh mahmah ahih hangin nekguk thu-ah kilawm keng ci loin kisuanlahna om loin ne ziahziah hong tam hi. Hite hangin i biakinn sung gamlum zo nawnlo in gamkhing hong bang hi. La phuak Siampu in “Zogam tulpaan kai zota” a cih bangin i biakinn sung zong tulpaan kai zota ci leng kikhial lo ding hi.\n3. Kibumna, dawi leh kau vai hong laang : Pasian thu in a luahna mite leh gamte ah dawi leh kau thu kigengen loin khantohna leh lungdamna thute tamzaw hi. Ahih hangin kha lamah i niamkiat ciangin dawi leh kau, kibum leh ai cihte hong thang mahmah hi. A lamdang mahmah ahih leh nungak khat in, “Pa Pau, thungetna hong neihsak in, nitak ciangin pasal khatin hong buan thei zel hi,” ci hi. Tua a buanpaí cih pen pumpi va pai loin ahih hangin numei nu khut leh pumpi ah liamma om hi. Dawi nasepna kinakzat semsem ahih hangin i thugente in hih lam thu ah bangcih ding cih tawm mahmah hi. Power Encounter cih ciangin kha lam galdona cih zong kihilh loin galpi i do hi. Leitung galkapteín zong galdo dingzia sin tangtang uh a, a sinna uh tawh kisai gal neu leh gal lian do dingin kikhen thei hi. Osama Bin Laden that ding a kitel khia Navy Seals te bang a kisinna uh haksa penpen dingin kigen hi. Bang hang hiam cih leh a do dingte uh thahatna leh siamna nang zo dingin kithawi uh ahi hi. Eden huan sung panin mihing khem bek hi loin Pasian in vantung mite a bawlzawh a kipan a langpang ngiat Satan leh a lawmte i galte ahi uh hi. Ei zong kha lamah gal i do uh hi. Lai Siangtho in hih galte bang ci do ding cih hong hilh hangin kihilhna a tawm manin a do dingzia zong thei loin ki-om hi. Gallelhna i thuakna hang zong i et ciangin kamsang Hosea in,\n‘Ka mite thu theihna a kisap manun kisia uh hi,î (4:6) a cih tawh kituak mahmah hi. Lai Siangtho sanginn ah kibumna thu, dawi leh kau vai kigen ngei lo hi. Tuate omna lak a nasem ding a kihih hangin i theology penWestern Theology ahih manin gen dingin i ngaihsunngei kei hi.\nA hang pen amau theology ah hih thute na om nawnlo hi. Amau theology a kihel lo peuh mah en zong hel loh dingin i ngaihsun kha hi. Khutlam en thei, mitphial siam, aisaan siam, bum leh ai siam cih bang ahi zongin tuni dongin i gam sungah om hi. Dawi leh kau vai, kibum vai zong thungetna tawh siansuah in nawh khiat ding cih ngaihsutna kinei lo hi. Dam lote hong dam theih het loh ciangin tua bang mite kiangah i pawlpi mite pai lo uh a, thu umlote tung panin huhna na lamen uh hi. Kha thu ah makai dingte’n makai nawn lo i hih manin i miteín amau mit-a hoih a sak bangun na gamta uh hi. Satan biakna thu thang in North East India khuapite hong zeel hi. Nagaland khuapi Kohima ah mi 3000 bang om dingin kituat a, Garo te khuapi Tura ah zong tampi mah om cih kiza hi. Lamka ah om nawn lo hi loin gamdai in nasem uh cihna hi. I biakinnte thupi thei mahmah veín, kha thu ah bangzahin vangliatna i nei tam maw? Khangno makai khat in amau biakinn ah khangno kikhawm zapai ah 40 khawng bek hi, 60te hong kikhawm lo uh hi, ci hi. Tua ahih leh i pawlpi mi khangno tampite hong kikhawm lote bang cih ding i hiam? Centenary i bawl theih i lungdam hangin tuban kum 100 sungin bang i suak ding hiam?\n4. Pasian nasemte zong buai : Satan in Pasian nasemte hong nawk masa loin i kep pawlpi nawk ngei lo ding hi. Pastor te leh hunbit nasemte hong buaisak theih leh ama nasep a kimkhat zawhsa hi ding hi. Nidang lai in America gam khawngah Pastor te zahmawh thu ah buaina nei cih i zak pen tuhun ciangin ei sungah zong hong tung hi. Pastor te amau mimal in a buai loh hangin innsung buaina hong tun ciangin Pasian nasepna ah thazawm uh hi. Fuller Theological Seminary leh Barna Research teamteín America pawlpite a survey na panin hih bangin mukhia uh hi.\n1) Khasim in pastor 1500 in mawhna hang, gimluat man leh pawlpi mite tawh kitelkhialh manin amau nasepna nusia uh hi. (Ei gamah zong nek leh tak buai lo ding hi leng bang zah in Pasian in hong sam takpi mah hi ci-in i kipaisuak diam maw?).\n2) Pastor a kim khat (50%) kitenna buai in a zite uh tawh kikhen ding uh hi. Tua zah mah in hi thei hi leh amau nasepna nusiapah nuam uh hi. (Deihtel theih hi leh mibangzah in pastor hihna i lensuak diam maw? Tua bek hi loin zite tawh kikal bangzah tak a cidam i om diam maw?).\n3) 80% pastor te amau nasep ah cing kisa loin lungkiat manin tawp ding uh hi. (Hih pen Lai Siangtho sanginn zawh phet sem mite hizaw deuh uh hi. Amau a sep tungun cing kisa kha uh a, hong sep taktak uh ciangin pastor hi dingin midang itna, thuakzawhna, lungduaina, cihtakna cih bang nei kisa lo uh hi).\n4) 80% Lai Siangtho sangkah khit zawh ciangin Pasian nasem ding a kipia mite, amau nasepna kum nga ma-in nusia ding uh a, pawl khatteín leitung nasepna zong ding uh hi. (A thu-a theih leh a tak-a sep kibang lo ahih manin laisim laiin sem thei mahmah ning a ci tampiteín hong sep taktak uh ciangin haksa sa, lungkia in tawp kik nuam uh hi).\n5) 70% pastor in lungkiatna buaipih in nisim in zatang ne in kikem uh hi. (Lungkiatna depression hangin zatang ne Pasian nasem tampi om uh hi. Midangteí kiangah ëJesu Khris in na vangik uh hong puakpih ding hií a cih uh hangin amau mahmah in zong amau vangik na buaipih uh hi).\n6) 40% in nu leh pa kikal ah buaina nei-in lungsim nuam lopiin Pasian nasem uh hi.(Counselling khawng ah numei tawh sawtpipi a kihote upmawh sangin zahmawh thu-ah kizopna nei nuam mahmah uh hi. Pastor khen khat in hih mawhna midang tungah pulak ngam loin amau bek in thuak uh hi).\n7) 70% in thugen dingin a kithawi bek uh ciangin Lai Siangtho sim uh hi. Tua loin sim ngei lo uh hi. (Pasian nasemteín Lai Siangtho i deih manin sim tangtang tawm mahmah a, thugen nading hangin sim tamzaw hi. Tua bek hi loin, Nipi ni a thugen Pastor tampi in a um taktak uh hiam cih dong thei leng, a um lo honpi khat mah om dingin kituat hi). Topa Pasian in i theology i innkuan sung, i khalam nasepna leh eima mimal nuntakna mahmah zong a kiphungvuh dingin thupha hong pia ciatta hen. Pastor tampite siatna sungah a bual uh hangin tampi mah Pasian zat nei I hih manin lungdam hang. Topa in ama nasemte leitung gimna tawlna ah tawldamna leh vantung pan hong pai lungnopna kha thuphate a kicingin hong piaksak hen. Source: http://www.zogam.com\nRef :Laitai March,2016\nCategory FGA File Tag JM Paupu Zolai\n← ဝိညာဥ္တိုက္ပြဲႏွင့္ ေကာင္းကင္တမန္မ်ား\nPa.Lian Go Khup @ Khup Kang tawh anunung pen hungel na →


url: =Pilna zonna i thupi na :: ZOMI DAILY\nPilna zonna i thupi na\nposted on 16 July 2018 at 8:21 am Lomkholna: News, Siamsin\nA masa School i cih pen English word hi lo aa Sanginn cih na hi lo hi. Hunawng cih na a hihi. Tua hun awngsung in mi te in Thu a theizaw deuh, a pilzaw deuh te kiangah thu dong hi. Tua pen Schole ki ci hi. Hun hongpai tohtoh ciangin Hunawng sung aa pilna zon na ah a hau a zawng ki deidan hong om thei hi.\nTua a hih man in mikhempeuh- a hau a zawng, nupi papi, sila leh to ki deidan na omlo in pilna zon theih na ding hong vai hawm aa Education for All ci in tu hun ciangin University ki ci hi. Pil na om na gamah huahna leh zawh na om cih pen i theih thu a hihi.\nPilna (Sang lai sin na) ki cian tak in a hilh masa kumpi pen Prussian (Germany) hi aa 1716 kum in hongki pan hi. A kumpi pa mahmah in naupang te khempeuh pil na sinsak hi. Tua hunlai pen galki do na vive a hih mahbang in a sawtlo in gallam, ki pumkhat na lam hi ta leh a thupi pen gam hongsuak to pah hi.\nKumpi hong ki laih tawh ki zui in pilna sinna lam ah hong tha zawm semsem uh hi. 1806 kum in France (Piantit) kumpi Napoleon honghat mahmah aa Prussian hong do hi. Prussian tawh nakpi tak in Jena ah hong ki do hi. Prussian te tulza tampi si in lelh cihtak hong lel hi.\nTua pen Prussian te in Dis-aster of Prussian ‘Prussian te a’ ding in khualmial na lianpi’ ci in ciamteh hi. Tua tak ciang in Prussian te gambup in Pilsin na pen hunawng nei te, a hau te, to te a’ ding bek in ngaihsun nawn lo in gambup, mimal bup in pilna sin ding in hongkhentat uh hi. Lung kikhat pilna lam hong hanciam uh hi.\n1870 kum ciang in Europe gam sungah a thahat pen, kihtak a nai lo Napoleon lll leh Prussian te Sedan ah nakpi tak in hong ki do leuleu hi. 1806 aa kido na tawh ki lehngat lian in Prussian in zawh cih tak in hong zo hi. Tua pen Prussian te in ‘The Victory of the Schoolmasters’ Sangsia te ii gualzawh na hi’ ci in minvawh pah uh hi.\nSangkah, pilsin na ii manphat na leh thupi na a hihi. Gengen leng sau ding ahih man in a tangthu tu aa zah at phot ni. I theihsa tek mahbang in pilna pen ngunleh khamsang in zong manpha zaw aa minphat na leh pahtawi na zong hong pia hi.\nMidang te in tu ma kum tampi lai in sangna kah in pilna na zonguh hi. Zomi te in i hih leh lai i neih zawh zong kum 100 val deuhbek aa sangkah zong ki tawm lai mahmah hi.\nBangbang a hi zong in tu ni pan in Zomi te in pilzon na lam hanciam ding hi hang. Sumpen thupi mah hi. Gamdang ah, a hi aa gamsungah a hi zong in sumzon ding i ki pattah pen hoih mahmah hi. A hi zongin hi zo hi leh Nu te Pa te U te in ih tu ih ta te, lh nau ih sanggam te kiangah pilna mah honghiam ciam un ci zo leng hoih pen ding hi.\nlh minam i it leh pilna lam ah i makaih ding ki sam penpen ding hi. Gamdang ah ih ki sap sangin sangah ki khaleng i it na leh i deih sak na pen sawtki khom pen zaw ding hi lo hiam?\nI neih khempeuh, l hih theina bangbang in kipan pih in Zomi te’n pilna thupisak ni. Tua hih leh ih gam ih lei ah sum hongki thalawh lel ding hi. Siamsin Library\nPrevious: Naupangno khat inndawl 20 pan kiasuk, anuaidawl ii sikzawn pomkha bilbel in nailang khitciang ki honkhia\nNext: World Cup Final kimawl laitak Pussy Riot kici Band te’n lungphona nei\nZomi Cup 2015 Group Standing & Road Map\nZAM Thupuak :: 11 Feb 18 (Zomi Cup kipan tading)\nThuhilhkhial Syate gen theih zel thu 13\nZomi Huam ~ Pu Zokhai


url: =HELL Khuk pan laikhak :: ZOMI DAILY\nposted on 17 May 2018 at 9:06 pm Lomkholna: News, Siamsin\nNikhat ni in Louise a kici nungakno khat in manglamdang khat man hi. A mangin Hellkhuk pan in laikhak khat ngah hi. Tua laikhak a pia pa zongh hell khukpan hong pai hiaa meikhu ngimnam vauvau lai hi. Louise in tua laikhak hong in simpah hi.\n“Ka lawmit aw, Pasian thukhena mai ah kei ka dingta hi. Tua hangin na tungah mawhsakna kong ngen nuam hi. Pasian’ thuman thutak thei napicin khat vei bek nong ngen ngei kei hi. A lampi nong hilh kei hi. Tuni mawhsakna ka thuakna pen thuman lampi nong hilhloh man a hihi. Leitung nate hongdeihsak mah hive cin maw, tu’n bel zekai lua ta!\nDen mahmah in lam honglak hilecin kei hellkhuk lampi ah pai kha lo ding. Leitung ka lawm it pen aw, bangmah nong ngenloh sese- tu’n ken lawm hong ci thei nawn keng ei”\nHih lai a simkhit phet in Louise a khitui luangin kap aa tuabang tengtawh khanglo hi. A khanlawh ciangin a mang a hihhangin a innsung khempeuh hell ngimnam kizel hi.\nHih Louise pen lungdamna thu hilh ding sapna a ngahsa hiaa a hizongin a lawm it mahmah Marsha kiangah Pasian thu ngenpih ngeilo hi. A lungsim sungah nasa mahmah, kisik mahmah hi. Zingsang ciangin a lawm Marsha biakinn ah kikhoppih pah ding ci in phone tawh a hopih leh:\n“Bill, Marsha kong hopih thei dia?”\n“Louise, Marsha tungtang thu hong ki hilh nailo hiam?”\n“Zanni zan in Marsha pen mawtaw tuahsiatna hangin hong sihsan khin lian hi ven”\n(Hihthu in Louise’ lungsim bangzah in na a sa zentam!) Siamsin Library\nPrevious: University sangnaupang numei khatin Underwear bektawh Thesis Presentation bawl\nNext: Japan ah meileng ahun Second 25 ki pelhkha ahih manin Company te’n mipitung thumnanei\nIndia ah Ferris Wheel tutna kilawnkhia in numeino khat aphual ah sipah, mi 6 liam\nMalaysia UNHCR zumpi November 06 (Tuesday) nikhat kikhakding\nAki vuknelh dikna thaikhia in ~ Tdkhen